भारत तेरे टुकड़े होंगे, इंशा अल्ला, इंशा अल्ला ! – बतंगड़ 69 – Anjoria\nजनवरी 14, 2018 इंशा अल्ला, बतंगड़, भारत तेरे टुकड़े होंगे\nभारत के देशद्रोहियन के गढ़ बन चुकल जेएनयू से शुरु भइल नारा – भारत तेरे टुकड़े होंगे, इंशा अल्ला, इंशा अल्ला – के आवाज बँवारा गिरोहन के गढ़ बनल दोसरो विश्वविद्यालयन से गुजरत गुजरात आ महाराष्ट्र में जोरदार तरीका से सुनाए लागल बा त एकरा पाछे बाड़ें पीरजादा जइसन अपना पाकिस्तानी पीरन के सलाह प चलत कांग्रेसी बबुआ. अधबूढ़ हो चललें बाकिर आपन बबुआ बुद्धि छोड़े ला तइयार नइखन ई बबुआ.\nपाकिस्तान से मोदी के हरावे के तरीका जाने गइल मणिशंकर अय्यर के बात सुनि के ओहिजा के एगो रणनीतिकार पीरजादा के सलाह मिलल कि मोदी के हरावे के बा त हिन्दुस्तान के हिन्दुवन के फेरु से जाति का आधार पर लड़ावे भिड़ावे के पड़ी. हिन्दुवन के एका तूड़ला बिना मोदी के हरावल ना जा सके. एही सलाह पर चलत पारसी बाप आ ईसाई महतारी से जनमल ई जनेऊधारी बाभन बबुआ गुजरात में तीन गो तिलंगन के साथे चुनावी मैदान में उतरलें. देखे वाला देखलें कि एह तिलंगन में पाटीदारन ला आरक्षण माँगत हार्दिक पटेल का साथही एह माँग के विरोध करे वाला अल्पेश ठाकुर आ अपना के दलित कहला का साथही बाबा साहेब अंबेदकर आ मायावती के खिलाफ बोले वाला जिग्नेश मेवाणी शामिल रहलें. मकसद ना त आरक्षण देबे के रहुवे ना ओकरा विरोध के. मकसद बस इहे रहुवे कि हिन्दुवन के अपने में लड़ा-भिड़ा के आपन गोटी सोझ क लीहल जाव.\nभला हो नोटा बटन के कि ओकरा चलते भाजपा के नाहियो त बीसएक सीट प हार हो गइल. अइसन बहुते लोग रहल जे मोदी विरोध से प्रभावित त भइल बाकिर अतनो ना कि भाजपा का खिलाफ भोट दे देव. से ऊ लोग नोटा चुनल आ नोटा के एह फरक से भाजपा के सीट पहिले से कम हो गइल. एह जीत से उछाह में आइल कमअकल बबुआ के लागल कि अब ऊ तीर मिल गइल बा जवना से मोदी के निशाना बनावल जा सकेला. बबुआ के बुझात नइखे जे – भारत के बरबादी तकले जंग रहेगी जंग रहेगी – कहेवालन के फेर में आ ओहनी के साथी बन के ऊ अपना बरबादी तकले के जंग छेड़ दिहले बाड़न.\nक्रिकेट मैचन में अइसन सुने के मिलत रहेला कि विरोधी टीम के हरावे ला अपना टीम का हिसाब से पिच तइयार कइल गइल. आ इहो सुने के मिलेला कि कई बेर एह तरह के मकसद से बनावल पिच विरोधी टीमे के फायदा करा देले. बबुआ जवन पिच बनावत बाड़न तवना के पुरान खिलाड़ी हउवन मोदी. उनुका फिरकी के बूझल समुझल बबुआ का बुद्धि का बहरा बा. बरीस 2002 से बारह बरीस ले जवन मनई मीडिया के कुकुरबझाँव आ कांग्रेसी सरकारन के सगरी तिकड़म के झेलत ओही हमला के आपन हय़ियार बना लिहलसि ओकरा के देश तूड़े वाला गिरोह का सहारे हरावल त दूर के बाति बा, एह बारे में सोचलो बुड़बकाईए कहलाई.\nअचरज के बाति बा कि मीडिया में अइसन लोगन के कमी नइखे जे आन्हर कुकुर बतासे भूंके का मानसिकता से पीड़ित बा. बरीसन कांग्रेसी टुकड़ा प पलाइल-पोसाइल एह मीडिया दलालन के आपन आजीविका फेरु से जियावे ला इहे राह लउकत बा. बाकिर देश के बड़हन जमात एह चाल के समुझ गइल बा. आ एकर अन्त होखी बबुआ के राजनीतिक बरबादी में. हिन्दुवन के अपने में लड़ावे भिड़ावे में लागल एह जमात के लउकत नइखे कि ओकरा खुद का गोड़ का नीचे से जमीन सरकल जात बा. मुस्लिम मेहरारुवन के फायदा चहुँपावे वाला कानून के मुल्लन का फेर में विरोध क के एगो बड़हन समूह के अपना से फरका करा दीहलन बबुआ. आ अंबेदकर आ मायावती के गरियावे वाला जिग्नेश उनुकर अवर्ण जमात के छिटकवले जात बा. दोसरा के आँखि के माँढ़ा देखे वाला के अपना आँखि के फूला नइखे लउकत. बबुआ त बस एही से गदगद बाड़न कि भारत तेरी बरबादी तक, जंग रहेगी, जंग रहेगी.


प्रयोगकर्ता वार्ता:कलमकार - विकिपीडिया\nतुरंत भइल बदलाव देखीं\nराउर बहुत-बहुत स्वागत बा कलमकार जी !\nई जरूर पढ़ल जाय:\nविकिपीडिया का ना हवे?\nभोजपुरी में टाइपिंग\nप्रमाणित बात लिखीं\nसंदर्भ कइसे जोड़ीं?\nविकिनीति आ निर्देश\nकलमकार जी, एह समय रउँआ विकिमीडिया फाउन्डेशन के परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त डिजिटल ज्ञानकोश हवे, जेवन अइसन भइया-बहिनी लोग मिल के लिखले बा जे ज्ञान बाँटे में बिस्वास करत बाटे। एह समय ए परियोजना में 29,291 सदस्य लोग शामिल बाटे। ई बहुते खुशी क बाति बा कि रउँओं ए में शामिल हो गइल बाड़ीं।\nपहिले से बनल लेखवन में कौनो संपादन खाली टेस्ट करे खातिर मत करीं। कौनों तरह के परीक्षण (प्रयोग या टेस्टिंग) अभ्यास पन्ना या अपना अभ्यास पन्ना पर करीं।\nआपन परिचय आप संछेप में अपना सदस्य पन्ना पर दे सकत बानी। बहुत पर्सनल बात इहाँ मत लिखीं, न कौनों परचार वाली बात लिखीं। अपने खुद के बारे में लेख मत बनाईं।\nदुसरा सदस्य लोगन से बात करत समय, बातचीत पन्ना पर सनेसा लिखले की बाद आपन दसखत (हस्ताक्षर) जरूर करीं। एकरा खातिर अंत में चार गो टेढ़का डैश (~~~~) लिख देंईं या टूलबार में पर क्लिक करीं।\nमदद चाहत होखीं त विकिपीडिया के मदद पन्ना पर जाईं।\nसीखे-समझे खातिर कुछ अउरी कड़ी नीचे दिहल जात बाटे:\nशुरू से सीखीं संपादन सीखीं नया लेख लेख मनाहीं पंचशील सदस्य समाज पन्ना\n-- नया सदस्य स्वागतकर्ता (बात करीं) 18:38, 26 जून 2017 (UTC)[reply]\nराउर बहुत स्वागत बा कलमकार जी!\nआपके प्रयोगकर्ता पन्ना पर ई पढ़ के हमरा बहुत खुसी भइल कि आप एह विकिपीडिया पर योगदान कइल चाहत बानी। सुरुआत करे से पहिले इहाँ योगदान कइसे कइल जाय एकरा बारे में जरूर पढ़ लीं। कवनो भी समस्या होखे टेम्पलेट आप हमरा वार्ता पन्ना पर लिख के पूछ सकत बानी, हम आपके पूरा मदद करे के कोसिस करब। एक बेर फिर राउर स्वागत बा! ----SM7--बातचीत-- 11:30, 27 जून 2017 (UTC)[reply]\n@SM7:जी राउर सनेस मिलल। पढ़िके मन अघा गइल। अपना भाषा आ बोली के मिजाजे एइसन ह। सुरुआत करे से पहिले कुछ दिन पढ़े के कोसिस कइल जाई कि इहवां कवन-कवन सामग्री लीखल गइल बा। समस्या आई त जरूर रउवा से संपर्क करब। आपके बहुत-बहुत आभार--कलमकार (बात करीं) 11:38, 27 जून 2017 (UTC)कलमकार[reply]\nअक्टूबर महीना खातिर टारगेट[संपादन करीं]\nनमस्ते कलमकार जी,\nअगिला महीना भर मिल के काम करे खातिर हम टार्गेट सेट क लेले बानी। एकरा के आप विकिपीडिया:समाज पन्ना (एकर कड़ी बाएँ ओर के साइडबार में भी बा) पर जा के सभसे नीचे देख सकत बानी।\nएह लिस्ट में 120 गो लेख बीछ के रखले बानी जिनहन के अपना पसंद अनुसार बिस्तार करे के बा। इनहन के सभसे ढेर देखल जाए वाला लेख सभ में से चुनल गइल बा। 1 अक्टूबर से राउर स्वागत बा एह काम में। --SM7--बातचीत-- 15:56, 28 सितंबर 2018 (UTC)[reply]\n"https://bh.wikipedia.org/w/index.php?title=प्रयोगकर्ता_वार्ता:कलमकार&oldid=629263" से लिहल गइल\nएह पन्ना पर आखिरी बेर संपादन 28 सितंबर 2018 के 15:56 बजे भइल रहल।


अगस्त 26, 2010 Bhojpuri Cinema\nअरे कहीं ई विक्रांत त ना ह ?\nविक्रांत सिंह के भोजपुरी सिनेमा के इकलौता चाकलेटी स्टार मानल जाला बाकिर अब ऊ एक्शनो करे जा रहल बाड़न. उनकर अलग अलग अंदाज उनका के कवनो खास इमेज में ना बान्हे देव आ एही चलते ऊ निर्माता निर्देशकन का बीचे चर्चा में चलत बाड़न.\nपूरा जानकारीCineBhojpuri.com पर पढ़ीं.\nपहिला बेर कवनो भोजपुरी फिल्म के शूटिंग काश्मीर में होखे जा रहल बा\nकाश्मीरी मूल के अभिनेत्री रितु मेहरा के पदार्पण का साथ रमन पचौरी आ आभा सिंह मारुति क्रिएशन्स का बैनर में आ टी बॉबी सिंह का निर्देशन में करेंट मारे गोरिया बना रहल बाड़े जवना के शूटिंग काश्मीर में करावल जाई. कहानी के कुछ हिस्सा काश्मीरी परिवेश पर आधारित बाटे आ तय भइल कि ओकर शूटिंग वास्तविक लोकेशन पर करावल जाय. बिपिन बहार के संगीत से सजल एह फिल्म में ……\nलवंडा बदनाम हुआ के नकल ह दबंग के मुन्नी बदनाम हुई\nसलमान खान के चर्चित फिल्म दबंग के मशहूर हो गइल गाना मुन्नी बदनाम हुई… बीस साल पहिले के लोकप्रिय गीत लवण्डा बदनाम हुआ के नकल ह. ओह गीत के गायिका ताराबानो फैजाबादी आज फटेहाली के जिनिगी जी रहल बाड़ी. मनोज तिवारी सलमान खान से निहोरा कइले बाड़न कि ताराबानो के परिवार के अगर ऊ कुछ सहायता कर सकसु त ई उनकर बड़प्पन होखी.\nधूम मचा दिहले बाड़न सुदीप पाण्डे\nभोजपुरी सिनेमा के एक्शन स्टार फेर सफलता के शिखर छूवले बाड़न अपना फिल्म हमार ललकार के सफलता से जवन एह घरी भोजपुरिया बाक्स आफिस पर गरदा उड़वले बा. भोजपुरी सिनेमा में एक्शन के दौर के वापिस ले आवे वाला संदीप पाण्डे अपना जोरदार एक्शन आ पावरफुल धाँसू डायलाग मारत फेर दर्शकन के थपड़ी बिटोरत बाड़न.\nSudip Pandey is back in action\nदर्शकन के प्यार से गदगद बा महुआ : पी॰के॰तिवारी


मनोज पाडे के भोजपुरी के सलीम जावेद बतवलें हैदर काजमी – Anjoria\nमनोज पाडे के भोजपुरी के सलीम जावेद बतवलें हैदर काजमी\nसिनेमा भोजुपरी के सलीम जावेद हउवें लेखक मनोज पांडे. ई कहना बा ‘कालिया’ फिल्म के निर्माता आ अभिनेता हैदर काजमी के. मनोज पांडे अबही ले ‘मर्द तांगेवाला’, ‘कालिया’, ‘दिवानगी’, ‘बेनाम बादशाह’, ‘लाल दुपट्टे वाली’, अउर ‘घमासान’ वगैरह भोजपुरी फिलिमन के पटकथा आ संवाद लिख चुकल बाड़ें. उत्तर प्रदेश के वाराणसी से सटले चंदौली जनपद के चहनिया निवासी मनोज पांडे के पढ़ाई मध्य प्रदेश में भइल. ‘कालिया’ के संवाद लेखक मनोज पांडे के कहना बा कि ई फिलिम उनुका ला बहुते सगुनिया साबित भइल आ एकरा बाद उनुका के छह गो फिलिम ला साइन कइल जा चुकल बा.\nहैदर काजमी का नजर में मनोज पांडे के सबले बड़ खासियत ह समय पालान आ ईमानदारी. कहलन कि पहिले हम हर संवाद लेखक के स्कूली बचवन लेखा बइठा के संवाद रिपेयर करवावत रहलीं जइसे टीचर करेलें. एह से मन अँउजिया जात रहे. अब मनोज पांडे के रूप में उनका सिनेमा भोजपुरी के का सलीम जावेद मिल गइल बाड़ें. मनोज पांडे के लिखल ‘कालिया’ के संवाद में निर्देशक शिवराम यादव आ हैदर काजमी एकहु शब्द ना हिला पवलें.\n‘मुखिया जी के बेटा से प्यार हो गइल’ के भव्य मुहूर्त\nकिशोर कुमार के राहे चललें संजय श्रीवास्तव


Bhojpuri Spl: खेसारी के 'आतंकवादी' से पवन के 'गदर' तक, भोजपुरी फिलिम में खूब लउकेला देशभक्ति भोजपुरी सिनेमा में देशभक्ति: निरहु गइलें 'पटना से पाकिस्तान', त पवन मचइलें 'गदर'... Pawan Singh Gadar to Nirahua Patna se Pakistan read Patriotism in bhojpuri cinema – News18 हिंदी\nBhojpuri Spl: खेसारी के 'आतंकवादी' से पवन के 'गदर' तक, भोजपुरी फिलिम में खूब लउकेला देशभक्ति\nजब बात वतन में अमन के होई त देशभक्ति के बात होखबे करी. जब देशभक्ति के बात होई त राजनीतिक, कूटनीतिक आ सीमा सुरक्षा के हाल-चाल भी होई. सिनेमा में भी भइल बा.\nLast Updated : January 26, 2021, 14:57 IST\nरउआ बॉलीवुड के फिलिम देखब त सीधा पता चली कि भारत के सबसे बड़ दुश्मन पाकिस्तान बा, ओकरा बाद चीन बा, जेकरा से भारत हमेशा बार्डर सिक्योरिटी अउरी घुसपैठ के मुद्दा पर लड़ता. शुरुआती दौर के बॉलीवुड फिलिम में अंग्रेजन के कइल जुल्म आ शासन के केंद्र में रख के खूब फिलिम बनल. ओकरा बाद भारत पाकिस्तान के बीच युद्ध पर फिलिम बने लागल. धीरे-धीरे फिलिम कूटनीति, गुप्तचर, सीमा-सुरक्षा आ बंटवारा पर फोकस होखे लागल. बाद में राजनीतिक स्थिति बदलल, आतंकवाद के बोलबाला भइल त देशभक्ति फिलिम के केंद्र में जिहाद, आतंकवाद अउरी अलगाववाद के स्थान मिलल. बॉलीवुड में खेल से जुड़ल अउरी स्वतंत्रता सेनानी के ऊपर आधारित फिलिम भी देशभक्ति के रंग में रंगके बनल बा. बॉलीवुड के देशभक्ति फिलिम में मनोज कुमार, राजकुमार, धर्मेन्द्र, सनी देओल, आमिर खान फेर अक्षय कुमार, जॉन अब्राहम जइसन स्टार खूब फिलिम बनवलें अउरी बनावsतारें.\nबात अगर हॉलीवुड के होखे त अमेरिका में बने वाला ज्यादातर पेट्रियोटिक फिलिम वॉर-फिलिम होला जे में युद्ध के महिमा-मंडन होला. एकरा पीछे अमेरिका के राजनीतिक स्थिति भी बा. सभके पता बा कि अमेरिका विश्व के सबसे बड़ हथियार सप्लायर देश ह. मार्वल सिनेमैटिक यूनिवर्स जवन अपना सुपर हीरो फिलिम सीरीज जइसे आयरनमैन, कैप्टन अमेरिका आ एवेंजर्स खातिर जानल जाला, ओकरा केंद्र में भी हथियार अउरी युद्ध ही बा. आयरनमैन कहाये वाला टोनी स्टार्क के कैरेक्टर भी त अमेरिका के सबसे बड़ आ आधुनिक हथियार निर्माता बा. अइसहीं पाकिस्तान में बनल देशभक्ति फिलिम के केंद्र में कश्मीर के भारत से छीने के पाकिस्तानी मंशा रहेला. हिंदुस्तान से कवनो अनजान दुश्मनी के बदला रहेला. इहेे हाल हर देश के फिलिमन के बा. रउआ कहीं के अउरी कौनो भाषा के सिनेमा उठा लीं, ओकरा देशभक्ति फिलिम में तत्कालीन राजनीतिक, सामाजिक अउरी कूटनीतिक समस्या आ इतिहास के कवनो राष्ट्रीय मुद्दा ही थीम होला. देशभक्ति फिलिम में रिसर्च के बड़ा काम होला लेकिन भोजपुरी सिनेमा में ई रिसर्च गायबे रहेला.\nएही तरह भोजपुरी भी एगो बड़ आ फलत-फूलत सिनेमा इंडस्ट्री बा, जवना के निर्माता-निर्देशक लोग में हाल के कुछ साल से देशभक्ति फिलिम बनावे के होड़ मचल बा. लेकिन अगर रउआ हॉलीवुड-बॉलीवुड के भूमिका पढ़ के सोचत होखब कि भोजपुरी में भी अइसहीं राजनीतिक परिदृश्य देखावत देशभक्ति फिलिम बन रहल बा, त रुक जाईं, राउर सोचल गलत साबित होई. भोजपुरी के देशभक्ति फिलिम अपना अलग ही परी-कथा अउरी परिस्थिति के निर्माण कइलेबा. भोजपुरी के अधिकांश देशभक्ति फिलिम के हीरो पाकिस्तान जाता अउरी उहां के एगो सुन्दर मुस्लिम लड़की ले आवता भा पाकिस्तानी लड़की भारत आवतिया आ एगो देशभक्त आ वन मैन आर्मी टाइप लड़का से टकरा जा तिया. उ लड़की के भारतीय लड़का से प्यार हो जाता. उ ओकरा घर-परिवार में रच बस जा तिया. फेर वापस अपना वतन पाकिस्तान लौट जा तिया आ लइका अपना प्यार के पावे खातिर भा देश के दुश्मन आ अपना प्यार के दुश्मन पाकिस्तानी से लड़े खातिर बिना वीजा-पासपोर्ट, पाकिस्तान में बहुत आसानी से घुस जाता. पाकिस्तानी सेना आ आतंकवादी के नाक से चना चबवावता आ पाकिस्तानी दुलहिनिया लेके भारत आ जाता.\nई जवन हम एगो कॉमन कांसेप्ट बतवनी ह, इहे पिछला कुछ साल में आइल अधिकांश भोजपुरी फिलिम के पटकथा के आधार बा. अपवाद हर जगह होला, ओइसहीं इहां भी बार्डर-सिक्योरिटी आ आर्मी के ऊपर कुछेक फिलिम बन गइल बा. भोजपुरी फिलिम के स्त्री-विरोधी मानसिकता एह देशभक्ति फिलिमन में भी कवनो ना कवनो रूप में प्रकट होता. अगर रउआ ई देशभक्ति फिलिमन में हॉलीवुड-बॉलीवुड जइसन गंभीर बात, राजनीतिक आ कुटनीतिक विमर्श आ कवनो सार्थक सन्देश ढूंढे के कोशिश करब त लगभग नाकामी ही मिली. फिर भी, भोजपुरी में देशभक्ति फिलिम बनऽता आ बनावे के कोशिश होता त एह कोशिश के सराहना होखे के चाहीं, काहें कि पिछला दौर में त एको देशभक्ति फिलिम बनावे के कोशिश नइखे भइल.\nभोजपुरी सिनेमा में ज्यादातर देशभक्ति फिलिम ‘भारत-पाकिस्तान’ के केंद्र में रख के बनल बा. एकर शुरुआत 2015 में दिनेशलाल यादव निरहुआ के फिलिम ‘पटना से पाकिस्तान’ के बनला से भइल रहे. ए फिलिम के लेखक आ निर्देशक संतोष मिश्रा बाड़ें. ए फिलिम के कहानी कबीर नाम के एगो युवा के बा जे आंतकवादी द्वारा कइल बम विस्फोट में अपना पूरा परिवार के खो देता. उ आतंकवादियन के खिलाफ आपन लड़ाई में पहिले सरकार से मदद मांगता, जवना पर सरकार के कवनो खास प्रतिक्रिया नइखे होत. ओकरा बाद भी उ निराश नइखे होत बल्कि अकेलही पाकिस्तान जा के आतंकवादी सन के खिलाफ लड़ाई लड़ता. एही बीच ओकर मुलाकात शहनाज नाम के एगो लड़की से होता. ए दूनो जाने के बीच धीरे-धीरे इश्क हो जाता. आगे के कहानी भी बहुते दिलचस्प बनल बा. एह फिलिम के सफलता भोजपुरी में देशभक्ति फिलिम के ट्रेंड शुरू कर देहलस. फिलिम में निरहुआ के प्रेमिका के भूमिका में काजल राघवानी रहली जिनके बम विस्फोट में मौत हो जाता. पाकिस्तानी लड़की के रोल में आम्रपाली दुबे रहली.\nई त बात भइल ट्रेंड शुरू करे वाला फिलिम के. एकरा से पहिले अगर भोजपुरी फिलिम के पुरनका दौर के बात कइल जाव त ओ काल में अइसन कौनो उल्लेखनीय फिलिम नइखे जेकरा के देशभक्ति फिलिम के तमगा देहल जाव. बाकी आधुनिक दौर शुरू भइल त एगो फिलिम जरूर आइल रहे ‘आपन माटी आप देश’. 2009 के ई फिलिम में रविकिशन आ हिंदी टीवी के नामचीन कलाकार सुदेश बेरी मुख्य भूमिका में रहलें. फिलिम के दूसर बड़ कलाकार में सुरेन्द्र पाल आ सिकंदर खरबंदा रहे लोग. फिलिम के कहानी एगो किसान आ जवान के रहे. उहे किसान जब खेत में होखे त किसान आ जब सीमा पर जाए त जवान. फिलिम में ई समस्या के भी दिखावल गइल रहे कि कइसे एगो जवान देश खातिर अउर अपना लोग खातिर सब कुछ त्याग के सीमा पर लड़ेला आ उहे समाज के कुछ लोग ओकरा पत्नी, परिवार के परेशान करेला.\nविशुद्ध आर्मी वाला एगो अउर फिलिम 2018 में पवन सिंह के आइल रहे. उ फिलिम के नाम रहे ‘मां तुझे सलाम’. असलम शेख द्वारा लिखित अउर निर्देशित ई फिलिम भी ब्लॉकबस्टर साबित भइल. फिलिम लगभग 17 करोड़ के लागत से बनल आ सिनेमाघर में सफल रहल. फिलिम के निर्माण यशी फिल्म्स कइलस. एह फिलिम में पवन सिंह बजरंगी अली खान के एगो अइसन किरदार में बाड़न जे हर धरम के समान मानता. एह फिलिम में आगे, जब भारत पर आतंकवादी हमला होता त बजरंगी अली खान पाकिस्तान के साजिश के खिलाफ उठ खड़ा होता. एह फिलिम में पवन सिंह के साथे मधु शर्मा, अक्षरा सिंह, सुरेंद्र पाल जइसन कलाकार भी बाड़न.\nखेसारी के एगो फिलिम ‘आतंकवादी’2017 में रिलीज भइल रहे. एह फिलिम से खेसारी बहुते वाहवाही बटोरले रहलन. शुभी शर्मा उनका साथे लीड रोल में रहली. भारत पाकिस्तान ही मुख्य विषय रहे. भारत-पाकिस्तान अउरी पाकिस्तानी लड़की के इर्द-गिर्द बनल फिलिम में कई गो नाम बा जवन निरहुआ के ‘पटना से पाकिस्तान’ के बाद बनल. चिंटू पाण्डेय के ‘दुल्हन चाहीं पाकिस्तान से’- एक अउरी दू, विशाल सिंह के ‘ले आइब दुलहिनिया पाकिस्तान से’, रानी चटर्जी के ‘इलाहाबाद से इस्लामाबाद’, यश मिश्र के ‘इंडिया वर्सेज पाकिस्तान’ अउर विक्रांत सिंह के ‘पाकिस्तान में जय श्री राम’ आदि. देशभक्ति फिलिमन के होड़ में निरहुआ भी आपन बैनर तले एगो फिलिम ‘बॉर्डर’ बनइलन. एह फिलिम के निर्देशक संतोष मिश्रा बाड़न. ई एगो मल्टीकास्ट फिलिम रहे अउर भोजपुरी सिनेमा के देशभक्ति फिलिमन में मील के पत्थर साबित भइल.\nपवन सिंह के ‘गदर’ फिलिम अपना गीत खातिर बड़ा मशहूर भइल बाकी एकरो कहानी कमोबेश पाकिस्तान में जाके उहां के लड़की से इश्क कइला के रहे. फिलिम में पवन सिंह एगो ब्राह्मण के बेटा रहलें जे धर्म-कर्म में काफी ध्यान देता आ ओकरा एगो पाकिस्तानी मुसलमान लड़की से प्यार हो जाता. निरहुआ के 2019 में एगो देशभक्ति फिलिम ‘शेर-ए-हिंदुस्तान’ मार्च के समय में आइल जवन भारत-पाकिस्तान के कहानी से हटके भारत-नेपाल के सीमा से हो रहल आतंकी घुसपैठ आ तश्करी पर आधारित रहे. फिलिम के लेखक-निर्देशक मनोज नारायण विषय बदललें, जवन अच्छा बात बा. फिलिम में निरहुआ एगो कमांडो के भूमिका में रहलें. उनका अपोजिट हीरोइन नीता धुन्गना रहली जे नेपाली फिलिम इंडस्ट्री के बड़ नाम बाड़ी.\nपवन के 2019 में दूगो फिलिम आइल. एगो ‘क्रेक फाइटर’ आ दूसरका ‘जय हिन्द’. ‘क्रेक फाइटर’ एगो एक्शन फिलिम ह लेकिन एकरा कहानी में देशभक्ति के थोड़ा सा रंग बा. फिलिम में पवन सीक्रेट सर्विस के एजेंट के रोल में बाड़ें जे आपन पहचान छुपा के एगो ड्राइवर के रूप में रहऽता लेकिन माफिया के ई असलियत पता चल जाता. ई फिलिम लगभग3करोड़ के लागत से बनल आ सिनेमाघर में अच्छा कलेक्शन कइलस. उनके दूसरका फिलिम ‘जय हिन्द’ देशभक्ति फिलिम रहे आ एहमें वापस से पाकिस्तान वाला रंग रूप देखावल गइल रहे.\nइहे कुछ उल्लेखनीय देशभक्ति फिलिम बा जवन भोजपुरी में बनल. देशभक्ति फिलिम बनावल एगो गंभीर आ शोधपरक काम ह जवना पर भोजपुरी फिल्मकार आ लेखक लोग ध्यान नइखे देत. भोजपुरी में भी अउर भाषा के इंडस्ट्री जइसन तनी गंभीरता से आ विषय के गहनता से अध्ययन करके देशभक्ति भा राजनीतिक फिलिम बनित त कुछ अच्छा अउरी फ्रेश सिनेमा दर्शकन के मिलित.\n( लेखक मनोज भावुक भोजपुरी सिनेमा के वरिष्ठ स्तंभकार हैं.)\nTags: Ara, Balia, Bhojpuri, Bhojpuri News, Chhapra, Nirahua, Pawan singh, आजमगढ़, पटना, रांची, वाराणसी\nFIRST PUBLISHED : January 26, 2021, 14:57 IST


चचवा के चाल घर बिगाड़ दिहलसि – बतंगड़ 57 – Anjoria\nचचवा के चाल घर बिगाड़ दिहलसि – बतंगड़ 57\nअक्टूबर 17, 2017 चचवा के चाल, बतंगड़\nअपना के जनम का गलती से हिन्दू बाकिर संस्कार से इस्लामी बतावे वाला चचवा के चाल लागत बा कामयाब हो गइल. हिन्दू बहुल हिन्दुस्तान के एही चलते नाम रखलसि इण्डिया, भारत त बस बुड़बक बनावे ला लिखाइल-कहाइल. राज चलवलसि गवर्नमेंट आफ इण्डिया. देश के बँटवारा मजहबी आधार पर होखे के समझौता रहला का बादो चचवा एह देश के सेकुलर बनवावे का जिद प अड़ गइल आ अपना चालबाज लोकप्रियता का चलते मनवाइओ लिहलसि कि मुसलमान एहिजे रहीहें आ उनुका अतना अधिकार मिली जतना ला हिन्दू तरस के रहि जइहें. आ एही चालबाजी के नमूना बनल कश्मीर. कश्मीर में अल्पसंख्चक हिन्दूवन के कवनो हक ना दीहल गइल आ देखते देखत पूरा कश्मीर घाटी से हिन्दूवन के मारत-काटत, इज्जत लूटत निकाल फेंकल गइल. ना त एहिजा के जुडिशियरी एकर संज्ञान लिहलसि ना हिन्दू विरोधी मीडिया. अधिकतर मीडिया हाउस के मलिकान गैर हिन्दूवन का हाथे रहला का चलते अइसन होखला प कवनो अचरजो ना होखे के चाहीं. देश के हिन्दू एकजुट ना हो पावसु एह खातिर तरह-तरह के जहर घोर दीहल गइल समाज में. अगड़ा-पिछड़ा, दलित, आरक्षण, भाषा वगैरह विवादन के हवा दे के हिन्दुवन के टुकड़ा-टुकड़ा में बाँट दीहल गइल. देश के संसाधनन प मुसलमानन के पहिला हक बतावे वाली कांग्रेसी सरकारन का जमाना में न्यायपालिका के प्रतिबद्ध बनावे का कोशिश में अइसन बहाली भइल जवन बाद में अपना के संप्रभु जमात में बदल लिहलसि. अब ई पहिले से जज बनल लोगे प बा कि जजी में केकर बहाली होखी केकर ना. अगर बहालियन के इतिहास खंगारल जाव त मालूम हो जाई कि पुरान जजन का नात-रिश्तेदारन के एह बहालियन में कतना वेटेज मिलत चलि गइल. कांग्रेस सरकारन में बँवारा गिरोह सगरी टिकान ध लिहलसि. देश के नयकी पीढ़ी के गलत इतिहास पढ़ा पढ़ा के ओकरा के हिन्दु विमुख करे के कवनो मौका ना छोड़ल गइल. हमलावर अकबर त महान हो गइल बाकिर ओकरा से लोहा लेबे वाला राणाप्रताप के एगो छोटमोट राजा बना के छोड़ दिआइल. छत्रपति शिवाजी महाराज के चालबाच लुटेरा बना दीहल गइल. आजादी के लड़ाई लड़े वाला भगत सिंह के आतंकवादी माने वाला गाँधी आ नेहरु का शह प फाँसी चढवा दीहल गइल. एह देश में हिन्दुवन के कवनो आजादी नइखे, उनुका आपन तीज-त्योहार दोसरा के मुँह देख के मनावे के पड़त बा. कब आ कहाँ पूजा करीहें से सरकार तय करी, दिवाली प पटाखा फोड़े प रोक लगावल जाई त फगुआ में रंग खेले से. देर सबेर दाहसंस्कारो प रोक लागे वाला बा. नदी किनारे छठ पूजा ना कर सकसु. देश में करोड़ो मुकदमा लटकल बा बाकिर दही हाँडी के ऊँचाई तय करे के, दिवाली प पटाखा प रोक लगावे के, रोंहिग्या मुसलमानन के देश से निकाले प रोक लगावे में फटाक से फैसला आ जाला. देश के नागरिक कश्मीरी पंडितन के मामला सुने से इंकार करे वाली अदातत देश में गैरकानूनी तरीका से घुसल रोहिंगियन के मामला सुने ला तुरते तइयार हो जाले. गँवे-गँवे अदालतो के इज्जत ओही राहे बढ़ल जात बा जवना राहे चलि के मीडिया आपन सगरी मान-सम्मान गँवा दिहलसि. अदालतो अपना फैसलन से देश का नजर में अपना का गिरवले जात बिया काहे कि लोग के लागत बा कि एह फैसलन का पाछे एगो खास मकसद बा. अपना नाबालिग मेहरारू से सहवास कइल रेप मानल जाई बाकिर ओह शादी के गैर कानूनी ना बनावल जाई जवना चलते अइसन हालात बनेला. मकसद आगे चलि के बालिगो मेहरारू से संबंध बनवला के रेप माने के बा. एह तरह भारत के पारिवारिक व्यवस्था खतम क के बेर-बेर तलाक आ बिआह के पश्चिमी हालात बना दीहल जाई. सूतल रहे देश के जनता, ना बचीहें हिन्दू ना रही हिन्दुस्तान. बस इण्डिया रहि जाई. चचवा अमर रहे !\n(अतवार 15 अक्टूबर 2017 का दिने कोलकाता से छपे वाला अखबार समाज्ञा में अँजोर भइल.)\nतोहरा से राजी ना ए बलमुआ – बतंगड़ 56


भोजपुरी विशेष: इहवां तs जितले मोसकिल बा, उपेनदर जी मुखमंतरी कइसे बनिहें?\nबिहार में बसपा के जवन जीत मिलल रहे का उ मायावती के चलते मिलल रहे ?\nउपेनदर कुल्हि पैतरां क लेले बाने फेर भी कई सवाल अभियो खाड़ बाने स.अगर उपनेदर अउर मायावती के पिछिला वोट शेयर जोड़ल जाव तs आंकड़ा 4.7 प्रतिशते तक पहुंचत बा. अइसना में का नया जोड़ घटना होता?\nLast Updated: October 2, 2020, 10:28 AM IST\nगाय के सानी देके के इनार पs हाथ धोअते रहीं कि चनरमा महतो आ गइले. हमरा के देख के कहले, का मुखिया जी, आज के अखबार पढ़नी हs ? गमछी से हाथ पोंछत हम कहनी, का बात हs, का कवनो बड़हन खबर छपल बा का ? चनरमा कहले, ई उपेनदर कुशवाहा के माथा में का समा गइल बा ? अब उ मायावती के मेल से चुनाव लड़िहें ? जेकर मड़ई पहिलहीं से ढहल ढिमिलाइल बा उ दोसरा के असरा का दिही ? कतना तs बढ़िया ऊ एनडीए में रहन. दिल्ली में मंतरियों रहन. तीन गो सांसदो रहन. अधिका के फेर में पूंजियो गंवा देले. एने-ओने गइला से का भेंटाइल ? हम कहनी, केहू कतनो कहे कि अब भोट में जात-पात खतम हो गइल लेकिन ई माने वाला बात नइखे. उपेनदर कुशवाहा के बुझाता कि उ कोइरी-दलित के सहजोग से बाजी मार लिहें. एह से उ बसपा से हाथ मिला लेहले. सभे तs इहे करत बा. नीतीश जी हरमेसा बिकास, बिकास रटत रहेले. लेकिन अलेक्शन के टाइम आइल तs उहो जात-पात के मोह से ना उबरले. पांच दिन पहिले अशोक चौधरी के परदेस कारकारी अधयक्ष बनवला के का मतलब हs?\nबिहार में बसपा कबो ऊपर कबो नीचे\nचनरमा महतो कहले, देखीं मुखिया जी, रउआ कुछुओ कहीं, उपेनदर कुशवाहा के कहनाम माने जुकुर नइखे. आच्छा ई बताईं, का सोच के उ बसपा से मेल कइले हs, ? बसपा के बिहार में कवनो बेंवत बा ? पिछिल दू चुनाव में तs बसपा के ताम-झाम से दोकान-दउरी लागल लेकिन बोहनियो ना भइल. 2015 में तs कुशवाहा के दूगो सीटो मिलियो गइल रहे, बसपा के एक्को विधायक ना जितल रहन. मायावती के यूपी में चाहे जवन चलती होखे लेकिन बिहार में उनकर कवनो असर नइखे. हम कहनी, चनरमा एक बात समझ लs, राजानीत में नरम गरम होत रहेला. हरमेसा एक्के रकम ना रहे. उहो समय रहे कि बिहार में बसपा के विधायक रहन. 1995 में बसपा के दू अउर 2000 में पांच विधायक जीतल रहन. 2005 ले बसपा के चार विधायक रहन. 2010 अउर 2015 में बसपा के हाथ में लड्डू भेंटाइल तs एकर ई मतलब ना कि ओकर कवनो औकाते नइखे. नीतीशो कुमार 1995 में साते सीट जितल रहन. आज देखs कि उ राज कर रहल बाड़े. आगा का होई, ई केहू नइखे जानत.\nबसपा में केतना दम\nचनरमा हमार बात पs अनराजी में मुड़ी डोलावे अ कहले, मुखिया जी, ई रउवा का कहत बानी ? बिहार में बसपा के जवन जीत मिलल रहे का उ मायावती के चलते मिलल रहे ? 1995 में महाबली सिंह बसपा विधायक दल के नेता रहन. महाबली सिंह दबंग रहन अउर पाटी से अधिका अपना बल पs चुनाव जीतल रहन. उहे महाबली सिंह जब बसपा छोड़ देले तs चैनपुर से हाथी के खूंटा कबर गइल. आज उहे महाबली सिंह जदयू के सांसद बाड़न. बसपा के जवन भी जीत मिलल बा उ यूपी से सटल इलाका में. रामचंद्र सिंह यादवो बसपा के विधायक रहन. उ 2005 में भभुआ से जीतल रहन. उ बसपा छोड़ के राजद में चल गइले तs भभुआ से बसपा के किला कबर गइल. अगर मायावती के अतने असर बा त उ काहे ना फेन ओहिजा से आपन कंडिडेट जिता पवली ? भाग भरोसे अगर जीत मिल गइल तs ओकरा से बसपा के बिहार में बरियार ना मानल जा सकेला. बिहार में नीतीश कुमार अ लालू जादो के आंगा केहू दोसरा के राजनीत जमावल मोसकिल बा.\nउपेनदर कुशवाहा के का होई?\nहम कहनी, देखs चनरमा, कब-कबो आगा बढ़े खातिर लीक तूर के चले पड़ेला. अब उपेनदर का करिते. महागठबंधन में उनकर घनघोर बैइजती होत रहे. नीतीश से झगरा के चलते उ एनडीए में जा ना सकत रहन. तs काहां जइते ? तनी इ सोच कि कम से कम मायावती तs उनका के मुखमंतरी बनावे के राजी हो गइली. आज ले तs बिहार में कवनो पाटी उनका के एतना इज्जत ना देले रहे. उ हारस भा जीतस, कम से कम अब आगा तs उ सीएम कंडिडेट जरूरे कहइएं. उ लव-कुश (कोइरी-कुर्मी) के मजगूती खातिर बहुत मेहनत कइले बाड़े. 2015 के विधानसभा चुनाव में अउर 2019 के लोकसभा चुनाव में लव-कुश उनकर साथ ना दिहले. लेकिन इहो तs हो सकेला कि 2020 में लोग के मन बदल जाए. राजनीत में दिन बदलत देर ना लागे. सभी इहे कहेला कि बिहार में कांगरेस खतम हो गइल. लेकिन 2015 में देखs कि ओकर 27 विधायक जीत गइले. एकरा में नीतीश-लालू के सहजोग रहे लेकिन कांगरेस जितल तs सही. संजोग जुट जाइ तो केहू जीत सकेला. ऐह से मायावती-कुशवाहा के मेल के अबर ना कहल जा सकेला.\nकइसे जितिहें उपेनदर?\nचनरमा हमरा बात से उबिया के कहले, आच्छा, ई बताईं मुखिया जी कि उपेनदर जितिहें कइसे ? पिछिला चुनाव में उ 23 सीट पर लड़ले तs दुए गो जितले. अब उ सै-सवा सै सीट पs लड़िहें तs का हाल होई ? अगर उपनेदर अउर मायावती के पिछिला वोट शेयर जोड़ल जाव तs आंकड़ा 4.7 प्रतिशते तक पहुंचत बा. अइसे में इ गठबंधन कइसे चुनाव जीती ? बसपा से मेल के बाद उपनेदर के मनमोताबिक सीट पs तs लड़े के मौका मिल गइल. लेकिन एकरा से का फैदा मिली. अगर मान लिहल जाव कि उ सौ सीट पर चुनाव लड़त बाड़े तs का उनका सै गो जितनहार कंडिडेट मिल जइहें ? खाली कंडिडेटे खाड़ा कइला से का होई, जितहूं के तs चाहीं. रालसपा के केतना लमहर संगठन बा, ई सब केहू के मालूम बा. अगर दू चार नेता के छोड़ दिहल जाव तs रालसोपा के केतना नेता के लोग जानत बाड़े ? बसपा तs दू बेर से 243 सीट पर चुनाव लड़ रहल बा. एह से का हो गइल. हार के सिवा तs अउर कुछुओ ना मिलल. हमार तs कहनाम ईहे बा कि बीसे तीस पर लड़ीं लेकिन जीते खातिर लड़ीं. चनरमा के बात सुन के हम चुप लगा गइनी. एह बात के हमरा भिरी कवनो जबाब ना रहे.


यार आपन चौधरी कन्हैया प्रसाद सिंह ’आरोही’ - आचार्य हरेराम त्रिपाठी ‘चेतन’ - मैना: भोजपुरी साहित्य क उड़ान (Maina Bhojpuri Magazine)\nHome आचार्य हरेराम त्रिपाठी ‘चेतन’ चौधरी कन्हैया प्रसाद सिंह 'आरोही' संस्मरण यार आपन चौधरी कन्हैया प्रसाद सिंह ’आरोही’ - आचार्य हरेराम त्रिपाठी ‘चेतन’\nयार आपन चौधरी कन्हैया प्रसाद सिंह ’आरोही’ - आचार्य हरेराम त्रिपाठी ‘चेतन’\nऊ मई के दूपहरी रहे। हम भोजन करके आराम करत रहीं। अचके गेट खुलला के आवाज सुनिके गेट के ओर तकनी तऽ देखली कि एक आदमी पैन्ट-सर्ट पहिनले, हाथ में ब्रीफकेश लेले भीतर घुस रहल बा। सुभावकन हम आदर से कहनीं ‘आइल जाउ’ केकरा के खोजल जाता ? ओह आदमी के जिज्ञासा भरल प्रश्न रहे ‘चेतन जी के ईहे निवास हऽ? हम कहलीं- जी, आइल जाउ’ एगो कुर्सी व्यवस्थित करत हम ओने बढ़वनी। ऊ आदमी कुर्सी पऽ इत्मीनान से बइठि के ब्रीफकेश अपना दाहिना ओर रखिके रूमाल से अपना चेहरा पऽ चुहचुहाइल पसीना के पोंछत कहलस-'हमार नाँव चौधरी कन्हैया प्रसाद सिंह 'आरोही' हऽ। हम काँटाटोली के लगे नेताजी नगर से आ रहल बानी। बड़ा दूरि बा राउर घर।' हलुके हँसी के साथ हमहूँ कहली बात तऽ एके बा, नेताजी नगर एजियाँ से दूरि बा आ नेताजी नगर से हमार घर-आने मोराबादी दूर बा।\nचौधरी कन्हैया प्रसाद सिंह से पहिल मुलाकात आ शुरूआती परिचय एही तरी भइल सन्-1992 के मई में। दूनू ओर से परिचा-परिची नीकेतरी भइल। चाय आइल। ऊ ना पियले कहले हम चाह ना पिहीं, गुड़-पानी पियब। गुड़-पानी पी के भोजपुरी साहित्य पऽ बतकही शुरू भइल। साँच पुछीं तऽ हम भोजपुरी साहित्य श्रोता रहीं, वक्ता कवि चौधरी कन्हैया प्रसाद सिंह ‘आरोही’ जी ही रहीं। अपना लेखन के पूरा ब्योरा उहाँ के दिहलीं। हमरो से पूछलीं कि अबले राउर का-का छपल बा। तबले हमार दुगो किताब छपि चुकल रहे ’उबियान’ आ ‘फूल गंगबरार के’।\nई पहिलका बइठकी हमनी दुनु आदमी के रहे। जमिके बतकही भइल। तब तक हमहूँ खूली गइल रहीं। छव बजे लागल तऽ चौधरी जी कहनी कि हम आपन किताब देत बानी आ जगो देत वानी रउवो आपन किताब ओतने दीं। हम जहाँ-जहाँ जाइब ऊहाँ-ऊहाँ साहित्यकार लोग के देवि। एह प्रस्ताव के हमहूँ मनली। छवगो आपन किताब ब्रीफकेश से निकासी उहाँ का देनी हमहूँ ’उबियान’ आ फूल गंगबरार के’ छव-छव प्रति देनीं किताबन के एह विनिमय बड़ा मिठास रहे।\nएहिजा ई बतावल जरूरी बा कि पाण्डेय कपिलजी के इहाँ हमरा किताबन के पहुँच चौधरी कन्हैया प्रसाद सिंह, 'आरोही' के जरिए भइल आने कि कविवर चौधरी कन्हैया प्रसाद सिंह 'आरोही' ऊ चिरई रही, ऊ तितली रहीं, ऊ भँवरा रही जे किताबन के, रचनाशीलता के, भोजपुरी साहित्य के रचनाकारन के परस्पर परागन करत चलेला। उहाँ चलते हम नेपाल के कवि आ साहित्यकार लोग जननी, मारिसस के साहित्यकार लोग के .नाँव कंठागर कइनी, पता लिखनी। पूरा भोजपुरी क्षेत्र के रचनाकार लो के विषय में 'के का आ केतना लिखले बा, लिखि रहल बा' ई सब के उहाँ के फैलावत रहीं।\nशुरूआती दौर में राँची जब उहाँका आई तऽ हमरा किहाँ एक दिन जरूर आई। बाद में क्रम बदलल तऽ अइला प फोन करीं। दण्ड-प्रणाम के बाद कहीं, ‘आई-आई निकली’, अइले-गइला से मेवा भेंटाला’’ ई उहाँ के ताकिया कलाम रहे। ओह घरी हमार साहित्यिक संस्था ‘नव परिमल’ सक्रिय रहे। उहाँ के आग्रह कइनी कि हमरा किहाँ एक दिन गोष्ठी करा दीं। कवि गोष्ठी भइल आ धूमधाम से भइल। तब मालूम परल कि ई कवि तऽ हिन्दी-गजलों लिखे आ पढे गावे में माहिर बा। एह तरी जिलेबी के सिरा जइसन, मीठ आ गाढ संबन्ध बनि गइल। हिन्दी दिवस के अवसर पर राजभाषा, विभाग में कवि गोष्ठी के आयोजन होत रहे। कवि-सूची में दू बेर उहाँ के हम नॉव के अनुशंसा कइनी। दूनो बेर कवि चौधरी कन्हैया प्रसाद सिंह ‘वशर’ के गजल आपन रंग जमवलसि।\nहमार आ चौधरी कन्हैया प्रसाद सिंह के बीच अन्तरंगता के जवन रंग तेयार भइल ओह में हमनी के दूनो आदमी परिवारो रंगा गइल। दुनो परिवार के मन-मस्तिस्क के कैनवस प कइ-कइगो संबन्ध के चटक चित्र तैयार हो गइल। ओह सभ रंगन्हि आ चित्रन्हि के चरचा अहथिर से आ विस्तार से कबो बाद में करबि।


नारी शक्ति के नया उर्जा देत बिया ’प्रतिधात’ – Anjoria\nनारी शक्ति के नया उर्जा देत बिया ’प्रतिधात’\n’खून की होली एक प्रतिघात’ नारी प्रधान एक्शन फिलिम ह जवना के सपरिवार देखल जा सकेला. एहमें नीरज यादव के बतौर खलनायक ब्रेक मिलल बा. अनुभव मोशन पिक्चर्स के एह प्रस्तुति के निर्देशक आनंद डी गहतराज आ निर्माता नीरज यादव (अहीरा) हउवें.\nनीरज यादव एगो दबंग बाहुबली नेता बनल बाड़ें त अक्षरा सिंह उनकर भंडाफोड़त पत्रकार. नीरज के आँख में ई पत्रकार हमेशा खटकत रहतिया. नाराजगी आ जुल्म करे के नया तरीका देखावे वाला खलनायक नीरज यादव रंगमंच आ दूरदर्शन(गोरखपुर अउर मेट्रो) पर लेखन, निर्देशन आ अभिनय कर चुकल बाड़न आ ई नीरज के पहिला फीचर फिलिम ह. असल जिनिगी में विधान सभा चुनाव हार चुकल नीरज यादव एह फिलिम में विजयी रहत बाड़ें आ कहत बाड़ें कि फिलिमे में ना बाक्सो आफिस पर जीत दर्ज करीहें.\n’जानी दुश्मन’ के शूटिंग 20 मई से गुजरात में


फ्यूचर बहुत ब्राइट बा, चाचा!! – Anjoria\nJun 14, 2010 व्यंग, साहित्य\n– दिवाकर मणि\nरामलुभाया चाचा, गोड़ लागिले.\nखुश रहऽ ए गुणगोबर. कहऽ का हाल-चाल बा? आजुकाल्हि त ना देखाई देत बाड़ऽ ना तहरे बारे में कुछु सुनाते बा, अईसन काहे हो? अउर तहरा चेहरा प ई खुशी टपक रहल बा, एकर रज का बाटे?\nबात-वात कुछो ना बा चाचा! जब से पिछलका पंचायत चुनाव हारल बानी, तबेसे खलिहर बनिके एने-ओने चकल्लस मारत बानी. ई देखिके हमार मेहरारू हमरा के दिन-रात कोसत रहली ह कि काम के ना काज के ढाई सेर अनाज के. जाईं कुछु काम करी, और दाना-पानी के जुगाड़ बइठाईं. दिन रात के घर कचकच से तंग आके हमहुं सोचनीं कि पाकिट भरे खातिर कुछु तिकड़म शुरु कईल जाव. इहे सोचत हम खेलावन भाई के लगे गईनीं. उनकरा घरे गइला प उनुकर मलिकाइन बतवली कि उहां के (यानि कि खेलावन भाई) त कवनो पार्ट-टाइम कोर्स करे खातिर गईल बाड़े. आउर ऊ दु घंटा बाद घरे अईहें. ई बात सुन के त हमरा बहुते अचरज भइल कि खेलावन भाई जइसन लिख-लोढ़ा पढ़-पत्थर आदमी कवन कोर्स कर रहल बाड़े.\nखैर, दु घंटा एने-ओने बिता के जब हम उनुकरा घरे फेर से पहुंचनी त उनुकरा से मुलाकात भ गइल. बिना कवनो भूमिका के हम सीधे खेलावन भाई से पूछनीं कि “भाई खेलावन, ई सूरज पछिम से कइसे निकल गइले? तहरा जइसन आदमी जे पढ़ाई के नाम से बचपने से दूर भागे, ऊ कवन कोर्स करे लागल बा हो?” तब खेलावन भाई कहले कि बुरबके बाड़ऽ का हो? आरे, ई कवनो अइसन-वइसन कोर्स ना ह. ई कोर्स त हमनिए खातिर विशेष रूप से तईयार कइल गइल बा. तु त जानते बाड़ऽ कि हमहुं पिछलका पंचाइत चुनाव में हार गईनीं, तबे हम सोच लेहनी कि अभी हम पूरा तरह से समाजसेवा करे खातिर फिट नइखीं, कुछु अऊरी टरेनिंग-वरेनिंग के जरुरत बा. इहे सब हम कुछ दिन से सोचत रहनीं तले अखबार में एक दिन एगो विज्ञापन देखनीं.\nकइसन विज्ञापन देखलऽ ए खेलावन भाई? हम उनुकरा से पूछनीं त ऊ बतवले- लोकसभा अउर विधानसभा से एके साथ टॉस हारला के बाद आपन घोटालाराज भईया भालू परसाद एगो नया बिजनेस का रूप में नया टरेनिंग इस्कूल खोलले बाड़े, खास हमनी जइसन समाजसेवा के कैरियर का रूप में अपनाए वाला लोगन खातिर. ओहि इस्कूलिया के विज्ञापन हम अखबार में देखनीं त मन गदगदा गइल. खेलावन भाई आपना रौ में आगे कहे लगले कि – टरेनिंग इस्कूल के सबसे बड़ खासियत ई बा कि ई फुल्ल प्लेसमेंट के गारंटी देवे के बात करत बाऽ. अखबार में एकरा बारे में पढ़ि के हमहुं आपन एडमिशन करावे खातिर भाग-दौड़ शुरु कऽ देहनीं. ओहिजा गइला प देखनीं कि उहां दाखिला पाए खातिर त बहुते भीड़ खड़ा बा, लेकिन थोड़-बहुत तिकड़मबाजी भिड़ा के एगो सीट अपना खातिर बुक कराइए लेहनी.\nई सुनिके हम खेलावन भाई से कहनीं कि “ए खेलावन भाई, कवनो जुगाड़ लगावऽ ना कि हमरो ओहिजा एडमिशन मिल जाए.”\nखेलावन भाई कहले- “गुणगोबर भाई, तनीं आऊर पहिले बतइतऽ त कुछ ना कुछ होइए गइल रहितऽ. खैर, चिन्ता जनि करऽ हम कुछ उपाय लगावत बानी. बाकि तनी अंटी ढीला करे के पड़ी.”\nतब तू का कहलऽ खेलावन से, का एडमिशन लेहलऽ? आ लेहलऽ त के तरह से? – रामलुभाया चाचा पूछले.\nअरे चाचा, सब बतावत बानी, तनी धीरज धरऽ. जब खेलावन भाई अंटी ढीला करेके कहले तब तनीं देर हम सोचे लगनीं, आऽ सोच के खेलावन भाई से कहनीं कि ठीक बा, तू एडमिशन करा दऽ. भले शुरु में देबे के पड़ो लेकिन आगे त मिलहिं के नू बा. तब खेलावन भईया हमके ले के भालूए जी के पारटी के एगो नामी समाजसेवक जी के इहां ले गइले. समाजसेवक जी खेलावन भाई के फुलेना मामा के गेंदा चाचा के छोटका सार के लंगोटिया ईयार हउअन. बहुते बढ़िया आदमी हउअन समाजसेवक जी. उ त पचास हजार से कम में केहू के काम ना करेले, बाकि खेलावन भाई के फुलेना मामा के गेंदा चाचा के छोटका सार के लंगोटिया ईयार हखला के चलते हमार काम आधे पईसा ले के कर दिहले.\nवाह-वाह भतीजा, फाइनली तहरो एडमिशन मिलिए गइल नू?\nअच्छा ई बतावऽ कि ई कोर्स केतना दिन-महीना के बा? एकरा खातिर मिनीमम क्वालिफिकेशन का बा, आऽ ई कइला से फायदा का-का बा? – रामलुभाया चाचा पूछले.\n“Pre-School Diploma In Corruption Management (PSDCM)” नाम के ई कोर्स छः महीना के बा. आऽ ई कोर्स ज्वाइन करे खातिर कवनो इस्कूलिया पढ़ाई-लिखाई आऽ डिग्री के जरुरत नइखे. हँ, ओह लोग के प्रिफरेंस जरुर मिली, जे लोग पर कम-से-कम दुई-चार ठो पुलिस केस होखे. बहुत सफाई से झूठ बोले में पारंगत होखे लोग आ साक्षात्कार का समय अपना भ्रष्टाचार के नमूना से साक्षात्कार लेवे वाला लोगन के प्रभावित कऽ सके लोग.\nचाचा, ई टरेनिंग इस्कूल में पढ़ावे खातिर देश-विदेश के बड़हन-बड़हन भ्रष्टाचार में पारंगत लोगन के मोट मोट फीस दे के बुलावल गइल बा.\nई काहे खातिर रे बुरबक? का आपना देश के महान भ्रष्टाचारी मर गइल बाड़न सँ कि दोसरा देश से ओकनी के बोलावे के पड़ी? कम-से-कम एह क्षेत्र में त आपन भारत देश जरुरे आत्मनिर्भर बा. एह मामला में त हमनीं के देश के गिनती बहुते ऊपर बा. एहिजा से पूरा दुनिया में भ्रष्टाचारियन के निर्यात होलाऽ आऊर तें कहतारे कि तोर टरेनिंग इस्कूल दोसरा देश से पढ़ावे खातिर भ्रष्टाचारियन के आयात कर रहलऽ बा.\nए चाचा, खिसियाईं मतऽ. दोसरा देश के भ्रष्टाचार में दक्ष लोगन के बोलावे के पीछे मकसद इहे बा कि “विदेशियन के भी भ्रष्टाचार करे के तौर-तरीका आऽ संस्कृति” के बारे में जानकारी प्राप्त हो सके. बाकि त टरेनिंग इस्कूल के संस्थापक व मैनेजिंग डाइरेक्टर भालू प्रसाद जी त खुदे अपने-आप में “भ्रष्टाचार शिरोमणि” हउअन आ ऊ अकेलही देश-विदेश के सारा भ्रष्टाचारियन प भारी पड़ेले.\nअच्छा, अच्छा. भतीजा अब तनी फायदवो बता दऽ – रामलुभाया चाचा बात के मरम समझ गइला पर कहले.\nचाचा, सबसे बड़ फायदा त इहे बा कि हमनीं का भालू प्रसाद जी के डाइरेक्ट संसर्ग में बानी जा. ई देखिए के कवनो ना कवनो कंपनी भा संगठन अपना इहां भ्रष्टाचार के उत्थान खातिर बढ़िया पैकेज पर रख ली. सत्यम वाला अभिए से आवे लागल बा, बाकि आउरियो कुछ खास-खास पिराइवेट आ सरकारी कंपनी हमरा टरेनिंग इस्कूलिया में आवे लागल बाड़न सँ. सरकारीओ संस्थान हमरे इहां के टॉपरन के अपरेंटिंस करवला के बाद लेबे खातिर राजी हो गइल बाड़न स. चाचा, ढेर ना बोलब. बस एतना समुझ लऽ कि कोर्स करत करत हमहुं टॉप क्लास के भ्रष्टाचारी जरुरे बन जाएब. फ्यूचर बहुत ब्राइट बा, चाचा!!\nअनुप्रयुक्त कृत्रिम प्रज्ञान समूह\nप्रगत संगणन विकास केन्द्र, पुणे.\nदूरभाष – 020-25503318\nआपन हो जाई अनजान\nOne thought on “फ्यूचर बहुत ब्राइट बा, चाचा!!”\nदिवाकरजी, बहुते यथार्थ लेखन खातिर साधुवाद स्वीकारीं….सादर।।


माफी मांगे के लफंगई – Anjoria\nजनवरी 11, 2015 जयंती पान्डेय, भोजपुरी, लस्टम पस्टम\nसीताराम बनिया मुंहअन्हारे बाबा लस्टमानंद के दुअरा आ पहुंचले. बाबा ओह समय बैलन के सानी-पानी करे के तइयारी में रहले. हाथ में छईंटी रहे. सीताराम बनिया के देख के छईंटी धऽ के खड़ा हो गइले.\nसीताराम नीयरा आ के कहले, बाबा हो, तहरा के काल्हु कुछ कहि दिहनी त माफी चाहऽ तानी. मन में शांति ना रहे एही से सबेरे-सबेरे आ गइनी. बाबा मुस्किया के कहले, ना त, अइसन कवनो बात नइखे. आ तू त हमरा ले जेठ हउव. इस्कूलो हमरा ले ऊंचा कलास में पढ़त रहलऽ आ मान ल कवनो बात कहिये देले होखऽ त एह में माफी के कवन दरकार बा. उल्टे हम तहरा से माफी मांग लेब अगर अइसन कबो हो जाई. काहे लजवाव तारऽ भाई.\nसीताराम जी कहले, ना हो, संसद के समाचार पढ़ि के चलि अइनी हं.\nभाई सीताराम जी संसद में लपफंगन के कवन कमी बा. आ ओकनी के चुनियों के त हमनिये का भेजले बानी सन.\nसीताराम अपना बेशर्मी पर उतरत आवत रहले. कहले, बाबा हो एतना गिरल नइखीं कि माफियो ना मांग सकीं तहरा से.\nबाबा त समझ गइले कि अब ई बनिया भाई दिमाग चाट जाई. जबसे दोकान पर बइठे लागल बा तबसे एकर इहे काम हो गइल बा कि केहु ना केहु के दुअरा पर जा के एही तरह समय बरबाद करे के.\nसीताराम फेरू बाबा के हाथ ध के कहले, का हो, हमरा माफियो मांगे के अधिकार नइखे?\nअब ऊ मूड में आवत रहले. अचके कहले, बाबा चाह बनवाव आ एही पर बतिया लिहल जाई कि हमरा माफी मांगे हक बा कि ना.\nबाबा कहले, भाई अभी बैलन के सानी-पानी देवे के बा आ ओकरा बाद भईंस खूंटा पर हुमचत बिया ओकरा दूहे के बा. तब बैद जी किहां जा के बुढ़िया के दवाई ले आवे के. अबहीं सवांस नइखे बतियावे के.\nकह के बाबा जसहीं चले के भइले सीताराम जी खिसिया गइले. लगले कहे, हम माफी मांगऽतानी आ तूं जे बाड़ऽ मुड़ि पर चढ़ल जा रहल बाड़ऽ.\nतूं चाह पिये आइल बाड़ऽ कि हमार खून?\nसीताराम जी अउरी गरमा गइले. हाला सुनि के बाबा के श्रीमती जी निकलली. का हो सीताराम जी, का बात बा? काहे खिसियाइल बाड़ऽ?\nऊ कहले, देखऽ, तूं त समझदार बाड़ू. हम आवते अपना गलती के माफी मांगि लिहनी आ इनका से एक कप चाह पियावे के कहऽतानी आ ई बाड़े कि एकदम मुड़ी पर चढ़ल चा रहल बाड़े.\nओह दिन बाबा के बूझाइल जे जेकर लाठी ओकर भईंस. अंत में चाह बनवावे के परल आ सीताराम जी के पियावे के परल. बाबा दिन भर माफी मांगे के एह लफंगई पर सोचत रह गइले.


20 साल के मनोज तिवारी – Anjoria\nबहुते अइसन लोग भइल बा जे विपरीतो हालात में आपन पहिचान बनावल, अपना बलबूते सफलता लिहल, कबो कवनो दबाव का आगा झुकल ना, राह में आइल अड़ंगा से रुकल ना, आ समाज का दिल में आपन जगहा बना लिहल. अइसनके आदमियन में से एगो हउवें मनोज तिवारी जे लोकप्रिय गायको हउवें आ सिनेमा भोजपुरी के मेगा स्टारो. पिछला दिने मनोज तिवारी अपना कैरियर के बीस साल पूरा क लिहलन.\nसाल 1992 में मनोज तिवारी के गाना के पहिला एलबम ‘भोजपुरी हंगामा’ जारी भइल रहे. एकरा के कोलकाता के अंजली स्टूडियो में रिकार्ड कइल गइल रहे. दुसरका एलबम आइल ‘ए पहुंना’. मनोज तिवारी बीस साल पहिले पहिला बेर हेड फोन पहिनले रहन. काशी हिंदू विश्वविद्यालय से स्नातक भइला क बाद मनोज तिवारी कबो ना सोचले रहन कि ई हेड फोन उनका माथ पर बीसन बरीस रह जाई. एह 20 साल के संगीत सफर में लोग के दिल पर राज करे लागल बाड़न मनोज तिवारी.\nसिनेमा भोजपुरी के नयका दौर मनोज तिवारी के फिलिम ‘ससुरा बड़ा पईसावाला’ से शुरू भइल रहे. भोजपुरी सिनेमा के नयका दौर ले आवे वाला मनोज तिवारी के भोजपुरिया बहुत प्यार करेलें आ इहे वजब बा कि उनुका एक स्टेज शो के बारह लाख रुपिया ले मिलेला जबकि दोसरा स्टारन के बमुश्किल दू ढाई लाख. स्टेज शो कराएवाला जानेले कि मनोज तिवारी के गाना लोग का दिल में उतरेला. मनोज तिवारी कबो फूहड़ फिलिम ना करसु आ एही चलते कमे फिलिम में आवेलें.\nभोजपुरी मेगा स्टार मनोज तिवारी के फिलिम, जइसे कि ‘ससुरा बड़ा पईसावाला’, ‘देहाती बाबू’, ‘जनम जनम के साथ’, ‘धरती कहे पुकार के’, ‘प्यार के बंधन’, ‘बंधन टूटे ना’, ‘देवा’, ‘गंगा जमुना सरस्वती’ वगैरह, सिनेमा भोजपुरी के नया राह देखवली सँ, नया दिशा दिहली सँ. आजु मनोज तिवारी लीक से हटके बने वाली फिलिम करत बाड़ें. जइसे कि ‘परशुराम’, ‘धारा 144’, आ ऐतिहासिक ‘शेरशाह सूरी’.\nमनोज तिवारी अइसन गायक हउवें जे भोजपुरी वीडियो एलबम के शुरुआत कइले आ जिनकर धार्मिको एलबम आजुवो चाव से सुनल जाला. मनोज तिवारी अइसन स्टार हउवन जे अमिताभ बच्चन, अजय देवगन, मिथुन चक्रवर्ती, जैकी श्राफ जइसन स्टारन के भोजपुरी सिनेमा का ओर ले अइलें. सबले अधिका टेलीविजन शो करेवाला स्टारन में से हउवन मनोज तिवारी जे रेडियो पर अंताक्षरी करत बाड़ें, आ टेलीविजन पर ‘भारत की शान’ देखावत बाड़ें, उनकर फैन फालोइंगो जबरदस्त बा. पूरा परिवार इनकर फिलिम टीवी पर देखेला काहे कि सभे जानेला कि मनोज तिवारी फूहड़ फिलिम ना करसु.


विनय आनन्द बुलन्दी का चोटी पर – Anjoria\nभोजपुरी सिनेमा के सुपर स्टार विनय आनन्द के आजुकाल्ह तूती बोल रहल बा. उनकर अगिलका फिल्म “तुलसी बिन सूना अँगनवा हमार” का बारे में अबहिये से कहल जा रहल बा कि ई फिल्म विनय आनन्द के कैरियर के एगो नया ऊँचाई पर ले जाई आ महिला दर्शकन के वापिस भोजपुरी सिनेमा देखावे वाला सिनेमा घरन तक ले आवे के काम करी. एह फिल्म में विनय आनन्द, मोनालिसा, आ रुबी सिंह का अलावे आयटम गर्ल सीमा सिंह शामिल बाड़ी. पिछला दिने जेमिनी स्टूडियो का सेट पर फिल्म के एगो आयटम डांस में सीमा सिंह आ विनय आनन्द समाँ बान्ह दिहले. शूटिंग देखत भीड़ एह डांस के देख के आनन्द विभोर हो गइल. विनय आनन्द के नृत्य कला का बारे में त पहिलही से मालूम रहे बाकिर एह फिल्म में उनुकर गजबे नीमन डाँस बा. वितरक लोग एह फिल्म पर अबहिये से आँख गड़ावल शूरु कर दिहले बा.


टटका खबर, शुक, २३ मार्च २०१२ – टटका खबर\nटटका खबर, शुक, २३ मार्च २०१२\nछात्र संघ के चुनाव लिंगदोह समिति का अनुशंसा से करावे के आदेश राज्यसरकार जारी कर दिहलसि जवना के कई जगहा पेशेवर छात्रनेता विरोध करत बाड़े. लिंगदोह समिति एह चुनावन खातिर उमिर सीमा बान्ह दिहले बिया जवना से एह पेशेवर छात्र नेता लोग के धंधा खराब हो जाये के अनेसा बा. आदेश में कहल गइल बा कि चुनाव प्रक्रिया दस दिन में पूरा कर लिहल जाव. एह चुनाव में उहे छात्र छात्रा उम्मीदवार बन पइहें जिनकर हाजिरी पचहत्तर फीसदी से बेसी होखी.\nउत्तरप्रदेश से राज्यसभा के दू दू साल पर होखे वाला चुनाव में दसो उम्मीदवार निर्विरोध चुना गइले काहे कि दस सीट खातिर दसे गो परचा दाखिल भइल रहे. चुनाइल लोगन में सपा के जया बच्चन, किरणमय नंदा, दर्शन सिंह यादव, नरेश अग्रवाल, बृजभूषण तिवारी, आ मुनव्वर सलीम, बहुजन समाज पार्टी प्रमुख आ पूर्व मुख्यमंत्री मायावती आ मुनकाद अली, भाजपा के विनय कटियार आ कांग्रेस के रशीद मसूद शामिल बाड़े.\nराज्य सरकार तबादला उद्योग पर लगावल मायावती के रोक हटा लिहलसि. मायावती का जमाना में तबादला के अधिकार खाली उनुके लगे रहत रहुवे अब मंत्री आ विभाग के अधिकारियो कुछ तबादला कर पइहें. हालांकि पहिला वर्ग के अधिकारियन के तबादला से पहिले मुख्यमंत्री के अनुमोदन लिहल जरूरी होई.\nप्रदेश के लोकायुक्त एन के मेहरोत्रा के कार्यकाल दू साल अउर बढ़ा दिहल गइल. राज्यपाल सरकार के एह फैसला के आपन स्वीकृति दे दिहलन.\nकाल्हु बियफे का दिने पटना में बिहार शताब्दी समारोह के उद्घाटन करत मुख्यमंत्री नीतीश कुमार कहलन कि केन्द्र सरकार बिहार के ओकर जायजो हक नइखे देत बाकिर एकरा बावजूद बिहार अपने संसाधन का सहारे विकास का राहे बढ़ल जात बा. शताब्दी समारोह तीन दिन ले चली आ एहमें बिहार के संस्कृति धरोहर आ इतिहास के अलग अलग कला का माध्यम से प्रस्तुत कइल जाई. एह मौका पर पूरा शहर के ढंग से सजावल गइल बा.\nपूर्वी चंपारण के जहाँगीरा पंचायत के मुखिया सत्यनारायन यादव के निर्वाचन आयोग अयोग्य घोषित कर दिहलसि.\nआज से चइती नवरात शुरू हो गइल बा आ एकरा साथही विक्रमी संवत २०६९ के शुरूआत. एह पावन मौका पर देश भर में पूजा अर्चना शुरू हो गइल बा. छपरा के आमी मंदिर, बलिया के कपिलेश्वरी भवानी मंदिर, कैमूर के महामुंडेश्वरी मंदिर, रोहतास के भलुनी धाम, थावे के थावेमंदिर समेत हर जगहा विशेष पूजा शुरू हो गइल बा. कटरा में माता वैष्णो देवी मंदिर के सुरक्षा बढ़ा दिहल गइल बा.\nकर्नाटक के मुख्यमंत्री डी० वी० सदानन्द गौड़ा बियफे का दिने दावा कइलन कि राज्य में अबही नेतृत्व परिवर्तन के कवनो बात नइखे होखत.\nआजु दुपहरिया में लोकपाल का मुद्दा पर प्रधानमंत्री के बोलावल सर्वदलीय बइठक में विचार कइल जाई. सरकार चाहत बिया कि एह मुद्दा पर आम सहमति बनि सके आ दलगत नजरिया के अलगा राखत कवनो सार्थक राह निकल पावो. लोकसभा में ई विधेयक पारित हो चुकल बा बाकिर राज्यसभा में ई अबही ले लटकल बा.\nगरीबी मापे के पैमाना पर बड़हन विरोध का चलते केन्द्र सरकार योजना आयोग के गरीबी मापे के पैमाना से अपना के अलगा कर लिहलसि आ कहले बिया कि एकरा खातिर एगो नया समूह बनावल गइल बा जे विचार करी कि कवना आधार पर गरीबी तय कइल जाव. योजना आयोग कहले रहुवे कि शहरी इलाका में २८.६५ रुपिया आ देहाती इलाका में २२.४२ रुपिया से बेसी कमाये वाला गरीब ना हउवें. भाजपा के कहना बा कि ई गरीबी रेखा हटा के भूखमरी रेखा बनावल गइल बा.\nकैग एगो अंगरेजी अखबार में छपल ओह खबर के गुमराह करे वाली बतवले बा जवना में कहल गइल रहे कि कोयला खंड बाँट के देश के करीब एगारह लाख करोड़ रुपिया के नुकसान करावल गइल बा. एगो बड़हन प्रतिष्ठित अखबार में छपल खबर का बाद काल्हु संसद के दुनु सदन में जम के हंगामा भइल रहे आ विपक्ष प्रधानमंत्री के इस्तीफा मंगलसि काहे कि कोयला मंत्रालय कुछ समय उनुके लगे रहुवे. हालांकि बाद में मनमोहन सिंह आ सोनिया गाँधी खुद फ्लोर मैनेज कइल लोग आ विपक्ष के कुछ हद तक शांत करा लिहल लोग. बाद में रेल बजट पर चरचा भइल आ सरकार कहलसि कि कोयला घोटाला पर अगिला हफ्ता संसद में चरचा करावल जाई.\nभुवनेश्वर में ओड़ीशा सरकार आ नक्सलियन का बीच इटली के दू गो पर्यटकन के अपहरण से मुक्ति खातिर बात चलत बा बाकिर अबही ले एकर कवनो नतीजा नइखे निकलल. हालांकि बिचवनिया बी.डी. शर्मा के कहना बा कि दुनु विदेशी नागरिक सुरक्षित बाड़े.\nआज भारतीय स्वाधीनता संग्राम के महान क्रांतिकारी शहीद भगत सिंह, राजगुरू आ सुखदेव के उनुका ८१वां शहीदी दिवस पर श्रद्धांजलि दिहल जात बा.\nसुप्रीम कोर्ट अपना एगो अहम फैसला में कहलसि ढेर दिन ले कवनो संपति पर काबिज रहला से ओह संपति पर मालिकाना हक ना मिल जाव.\nकाल्हु बियफे का दिने संसद में रेल बजट के मंजूरी दे दिहल गइल. एहसे पहिले रेल मंत्री मुकुल राय थ्रीटायर एसी तकले के बढ़ल किराया वापिस ले लिहलन. अब टू टायर आ फर्स्ट क्लासे के सवारियन के भाड़ा बढ़ी. हँ प्लेटफार्म टिकट के दाम में कमी ना कइल गइल आ ऊ बढ़ले रह गइल. पहिले के तीन रुपिया का जगहा अब प्लेटफार्म टिकट पाँच रुपिया में मिलल करी.\nकर्नाटक, पश्चिम बंगाल, ओड़िशा, मध्य प्रदेश, आ उत्तर प्रदेश से राज्यसभा के सगरी उम्मीदवार निर्विरोध जीत गइले.\nराष्ट्रपति प्रतिभा देवीसिंह पाटील बियफे का दिने देश के सर्वोच्च नागरिक सम्मान, पद्म पुरस्कार प्रदान कइली. एह में संगीतकार भूपेन हजारिका के मरला बाद आ सेवा निवृत्त आई पी एस अधिकारी टी वी राजेश्वर आ मशहूर आर्थोपीडिक सर्जन कांतिलाल हस्तीमल संचेती के पदम विभूषण पुरस्कार दिहली. पदम भूषण सम्मान पन्द्रह लोग के दिहल गइल.\nमाली में राष्ट्रपति अमादू तोमानी के चुनल सरकार के तख्ता पलट के विद्रोही सैनिक शासन सम्हार लिहले बाड़े. एह बात के दुनिया भर में निंदा होखत बा आ माँग कइले बा कि निर्वाचित सरकार के जल्दी से बहाल कर दिहल जाव. विद्रोही सैनिकन के कहना बा कि एकता सुनिश्चित कइला का बादे लोकतंत्र बहाल होखी.\nसंयुक्त राष्ट्र मानवाधिकार परिषद ऊ प्रस्ताव पास कर दिहलसि जवना में पश्चिमी तट पर इजरायल के बस्ती बसावे के जाँच करे के बात कहल गइल बा. मानवाधिकार परिषद के कहना बा कि एहसे फलिस्तिनियन के अधिकार पर चोट पड़ी.\nदू गो भारतीय बचवन के नार्वे वापिस करे से इंकार कर दिहलसि काहे कि ओहन के महतारी बाप एह मुद्दा पर अलग हो गइल बाड़े. बाप के कहना बा कि महतारी मानसिक रूप से बीमार बिया आ ऊ ओकरा से तलाक चाहत बाड़े.\nसंयुक्त राष्ट्र मानवाधिकार परिषद में श्रीलंका सरकार का खिलाफ मानवाधिकार हनन के जाँच करावे के प्रस्ताव पारित हो गइल आ भारत एह प्रस्ताव का पक्ष में वोट दिहलसि. पहिला बेर भारत एह तरह के मुद्दा पर कवनो देश विशेष का खिलाफ वोट दिहलसि. बाकिर तमिलनाडू के दुनु प्रमुख दल एह खातिर सरकार पर दबाव बनवले रहुवे आ सरकार का लगे कवनो दोसर राह ना रहुवे.\nएशिया कप क्रिकेट टूर्नामेंट के फाइनल एगो रोमांचक खेल का बाद पाकिस्तान दू रन से जीत लिहलसि. पाकिस्तानी टीम नौ विकेट पर पचास ओवर में २३६ रन बनवले रहुवे बाकिर बांगलादेश आखिरी ओवर में नौ रन का बदले छवे रन बना पवलसि आ पाकिस्तान जीत गइल.\nबम्बई शेयर बाजार बियफे का दिन ४०५ अंक गिरके बंद भइल. विदेशी निवेशक जम के बिकवाली कइले.


भोजपुरी लघुकथा एक कटोरी भात | जोगीरा\nHome भोजपुरी साहित्य भोजपुरी कथा-कहानी भोजपुरी लघुकथा एक कटोरी भात\nमाई के तेयाग तपस्या होला ओकरा के लिखल समझल भा बुझल बढ़ा भरी काम हा। ना जानी केतना किताब पर किताब लिखाइल होई। नव महीना भरभ के जवान पीरा के सहेल ली आ बाल बह्वान के पोसे पाले में जवान दुःख सहे ली उ काव्नाओ माइये के बस के बात बा काहे कि उनकर हिया परबत होला आ विचार गंगा।\nराम दुलारी ओहि में के एगो मेहरारू रहली। पहिलउठी के लइका भईल आ तानिए दिन के बाद उनकर मर्द ऐ दुनिया से चल बसले। बिपत के पढद टूट ग ससुराल के खोबसन अइसन कि डूब के मर हाल हो गईल। बाकि मोदी के लइका के मुंह देख के सबुर करके जियते रहली। कहल बा कि विपत आवेला त चारु और से हहास पताल बांधले आवेला। राम दुलारी के जिनगी में बिपत एहि तरीके से रहे। उनके जिनिगी में रोजे आमावस रहे अपने त भूखे दुखे रहे के दिन काट लेस बाकिर भूख के लईकवा रोए त इनके कलेजा फाटे लागे।\nतीन दिन उपासे कईसहूँ काट लेनी बाकर अब छाती में दूधो ना रहे जे बचवा पिए। गिरले परले हरिहरके दूअरा गईली आ चिल्लाय लागली हे मालिक ! तानी एक कटोरी भात देती जे बचवा के खिलाउती, उनका बोली में जवान पीरा आ करुणा रहे उ केहु के करेजा पिघला देवेवाला रहे। बाकिर हरिहर बड़ा कांईया आउर लालची राहेल ऊपर से बड़ा नीच विचार के रहले। उ झप से बाहिर निकललें त सबसे पाहिले उनकर आँख रामदुलारी के छाती पर गईल जवना के खिंच के बचवा अपना जिनिगी के बचावे में लागल रहे। लालची और ओ गिद्ध के फेटल लुगा के बिच में लउकत देहि पर नजर गड़ल रहे। हरिहर बोललें एह तारे काहे रोवत बादु तोहरा लइकवा के एक कटोरी भट का दू कटोरी भात मिली। बाकिर तानी तोहरा हाम्रो पर आपन मेहरबानी देखाए के पड़ी। राम दुलारी के तरवा टेल के जमीन हिल लागल। एक ओरिया बचवा के परान बचावे के फिकिर दोसरा ओरिया आपन इज्जत बचावे के एहि उधेड़बुन में उ धरती प धड़ाम से गिर गइली आ हरिहर के दिहल एक कटोरी भात छितरा गईल।\nनाम: डा. गोरख प्रसाद मस्ताना\nजनम स्थान: बेतिया, बिहार\nजनम दिन: 1 फरवरी 1954\nशिक्षा: एम ए (त्रय), पी एच डी\nकिताब: जिनगी पहाड़ हो गईल (काव्य संग्रह), एकलव्य (खण्ड काव्य),\nलगाव (लघुकथा संग्रह) औरी अंजुरी में अंजोर (गीत संग्रह)\nएक कटोरी भात\nपिछला लेखभोजपुरी फिल्म मोहब्बत में दिखेगी राजश्री फिल्मों सी भव्यता – माया यादव\nअगिला लेखसुधर जा पड़ोसी – भोजपुरी गीत\nसंचिता बनर्जी और दिनेशलाल यादव निरहुआ की भोजपुरी फिल्म निरहुआ हिन्दुस्तानी...


टटका खबर (सोमार, 17 अगस्त 2015, देश-दुनिया) – टटका खबर\nटटका खबर (सोमार, 17 अगस्त 2015, देश-दुनिया)\nदुबई क्रिकेट स्टेडियम में भारतीय समुदाय का तरफ से बोलावल स्वागत समारोह ‘मरहबा नमो’ में संबोधन देत प्रधानमंत्री नरेन्द्र मोदी\nभारत आ संयुक्त अरब अमारात का बीच रक्षा आ सुरक्षा के क्षेत्र में रणनीतिक भागीदारी बढ़ावे के फैसला हो गइल बा. भारत में संयुक्त अरब अमारात बड़हन निवेश करे ला तइयार हो गइल बा. भारत आ संयुक्त अरब अमारात के तरफ से जारी साझा बयान में कहल गइल बा कि आतंकवाद के कवनो सूरत में सकारल ना जा सके आ मजहब आ आतंकवाद का बीच कवनो नाता ना होला. एह बात खातिर ओह देशन के आलोचना कइल गइल जे मजहबी आधार पर आतंकवाद के जायज ठहरावे के कोशिश करत बाड़े आ आतंकवाद के बढ़िया आ खराब दू तरह के बतावेलें.\nथाइलैण्‍ड के राजधानी बैंकॉक में सोमार के सांझ करीब साढ़े पाँच बजे एगो हिन्दू मंदिर के बाहर भइल बम विस्फोट से नाहियो त अढ़ाई दर्जन लोग के जान चल गइल आ अनेके लोग घवाहिल हो गइल. मंदिर ब्रह्मा जी के हवे आ भीड़भाड वाला इलाका में बनल बावे. अगले बगल तीन गो बडहन शॅपिंग मॉलो बावे.\nएह साल फसल उत्पादन में करीब साढ़े चार फीसदी कमी होखे के अनेसा जतावल गइल बा काहे के फरवरी-मार्च में बे मौसम बरखा आ खराब मानसून का चलते कम बरखा भइला से खेती पर असर पड़ल बा.\nसाल 2002 के नीतीश कटारा हत्या मामिला में विकास यादव, विशाल यादव आ सुखदेव पहलवान के सुप्रीमो कोर्ट दोषी मान लिहलसि आ निचला अदालत के फैसला के बरकरार राख दिहलसि. अब सजा के अवधि पर सुनवाई होखे के बा. हाई कोर्ट से विकास आ विशाल यादव के सजा बढ़ा के पचीस साल कर दीहल गइल बा.\nलुईस बर्जर घूस मामिला में गोवा के कांग्रेसी मंत्री चर्चिल अलेमाओ के जमानत याचिका विशेष अदालत खारिज कर दिहले बावे.\nजम्‍मू-कश्‍मीर के पुंछ जिला में सीमा पार से आजुओ पाकिस्तानी गोलीबारी जारी रहल. भारतो का तरफ से एकर समुचित जवाब दीहल जात बा.\nहिमालय के तराई इलाका में अगिला चार दिन ले भारी बरखा के अनेसा देखत उत्‍तर प्रदेश, बिहार, असम आ पश्चिम बंगाल में बाढ़ के चेतावनी जारी कइल गइल बा.\nश्रीलंका के आम चुनाव सोमार का दिने शांति से पूरा हो गइल आ एह चुनाव में करीब सत्तर फीसदी लोग वोट डलले बा. वोट गिने के कामो शुरू हो गइल आ देर रात से नतीजो मिलल शुरू हो जाई.\nसोमार का दिने बाम्बे स्टाक एक्सचेंज के सेंसेक्स आज 189 अंक ढिमला के आ निफ्टी 41 अंक गिर के बंद भइल. डालर का मुकाबले रुपिया 31 पइसा कमजोर हो गइल आ सोना चाँदी के दाम में बढ़ोतरी देखे के मिलल.\nपिछला टेस्ट में चोट लगला का चलते भारत के सलामी बल्लेबाज शिखर धवन श्रीलंका का संगे खेलल जाए वाला टेस्ट सीरीज से बाहर हो गइल बाड़न.\nप्रधानमंत्री नरेन्द्र मोदी मंगल का दिेन फेरू बिहार दौरा पर आवत बाड़े. एहिजा आरा में ऊ अनेके योजना के शुरूआत करीहेंं. ओकरा बाद सहरसा में भाजपा के रैली के संबोधित करीहें.\nबिहार सरकार नियोजित शिक्षकन के वेतनमान बढ़ावे खातिर केन्द्र सरकार से अउरी डेढ़ हजार करोड़ रुपिया के मांग करे वाली बा.\nप.चम्पारण के बेतिया राजडेयोढी का लगे से पुलिस दू गो अपराधियन के जाली नोट साथे गिरफ्तार कर लिहलसि.\nसिवान जिला के बसंतपुर इलाका में एगो सड़क हादसा में एगो शिक्षक के मौत हो गइल.\nभारी शोर शराबा, हंगामा आ नारेबाजी का बीच यूपी विधानमण्डल के दुनू सदनन में सोमार का दिने अनुपूरक बजट मांग पेश कइलसि सरकार. एहमें लगभग बीस हजार करोड़ रूपिया के अनुपूरक बजट मांग शामिल बाड़ी सँ. दुनू सदन में प्रश्नकाल ना हो पावल आ सदन काल्हु तक ले टार दिहल गइल.\nगाजीपुर के रास्ते छपरा से इलाहाबाद ले रेलमार्ग के डबल लाइल आ बिजली वाला करे के काम के शिलान्यास करत रेल राज्य मंत्री मनोज सिन्हा सोमार का दिने आशा जतवले कि एह काम के अगिला तीन बरीस का भीतर पूरा कर लीहल जाई.\nअल कायदा के संस्थापक ओसामा बिन लादेन के ऑडियो टेप से पता चलल बा कि ऊ महात्मा गांँधी के विचारन से प्रभावित रहुवे.\nवाराणसी से शारजाह खातिर सीधे विमान सेवा सोमार का दिने शुरु क दीहल गइल. पहिला फ्लाइट में 184 यात्री शारजाह खातिर रवाना भइलें.\nउत्तर प्रदेश के बदहाल कानून-व्यवस्था आ भ्रष्टाचार का खिलाफ प्रदर्शन करत कांग्रेसियन के लखनऊ पुलिस जम के पिटाई कइलसि जवना से पार्टी के प्रदेश अध्यक्ष निर्मल खत्री समेत अनेके बड़का कांग्रेसी नेता घवाहिल हो गइले.\nओवैसी के रूप में भाजपा के बिहार में एगो तारनहार मिले वाला बा. यूपी में लोकसभा चुनाव का दौरान पीस पार्टी के मौजूदगी से हिन्दू वोट एकजुट हो गइल रहुवे आ कहे वाला कहेलें कि पीस पार्टी के खरचा चलावे खातिर योगी आदित्यनाथ से भरपूर फंडिग मिलल रहुवे. हालांकि एह बात के कवनो प्रमाण सामने नइखे आइल. अब बिहार में ओवैसी के एक्टिव हो गइला से भाजपा के हिन्दू वोट बैंक के एकजुट होखे के पूरा उमेद बा.\nTags: News in Bhojpuri, अबूधाबी, टटका खबर, नरेन्द्र मोदी, भोजपुरी में खबर.


आन्ही पानी बनौरी से बहुते नुकसान, गरमी से राहतो मिलल – टटका खबर\nबलिया, गोरखपुर, पटना, 30 अप्रैल. बिहार आ पूर्वांचल में काल्हु रात आइल आन्ही पानी से दर्जनो लोग के मौत हो गइल आ नाहियो त तीन दर्जन लोग के घवाहिलो होखे के खबर बा. सबले बेसी नुकसान कोसी, मिथिलांचल आ सीमांचल के इलाकन में भइल बा. कई जगहा बनौरिओ गिरे के खबर बा त कहीं ठनका गिरे के. मधुबनी के लखनौर में तीन जने, मधेपुरा, झंझारपुर, बाबूबरही में एक एक आदमी के मरे के खबर बा. ठनका गिरला से सुपौल में दू जने के आ मधेपुरा में एक आदमी के मौत होखे के खबर बा. नवादा में छत भसला से दू लोग मर गइल आ दू दर्जन से अधिका लोग घवाहिल हो गइल. बिहार सरकार का तरफ से मरे वालन के परिजन के चार चार लाख रुपिया अनुग्रह अनुदान देबे के एलान कइले बिया.\nपुर्वांचलो में तेज आन्ही पानी से कई जगहा गाछ आ खंभा गिरे के खबर बा. मौसम विभाग के कहना बा कि चार पाँच दिन ले एही तरह के मौसम बनल रहे के उमेद बा काहे कि उतुतर पश्चिम राजस्थान से लिहले यूपी ले आसमान में बादल के ट्रफ लाइन गुजरत बा.\nTags: गोरखपुर, बलिया


टटका खबर, मंगल, चईत अँजोरिया अष्टमी, 2078 विक्रमी – टटका खबर\nApr 20, 2021 आईपीएल मैच, काराकाट, चुनाव, पंचायत चुनाव, पश्चिम बंगाल, रोहतास, लालू प्रसाद, शिवानन्द तिवारी, शेयर बाजार\nबिहार के उप मुख्यमंत्री रहल आ अबहीं भाजपा के राज्यसभा सांसद सुशील कुमार मोदी राजद नेता शिवानंद तिवारी पर तंज कसत कहले बाड़न कि जवन आदमी लालू के जेल भिजवावे के काम कइलसि ऊ एह घरी अपना पुत्र मोह में लालू चालीसा पढे लागल बा. कहलन कि अगर शिवानन्द में समाजवाद ले के ईमानदारी रहीत त बेनामी सम्पत्ति के आरोपी तेजस्वी प्रसाद यादव के बचाव ना करतन, आ अगर सामाजिक न्याय ला निष्ठा रहीत त ऊंच जाति के गरीबन ला 10 फीसद आरक्षण देबे के समर्थन करतन.\nयूपी के पांच गो शहर – लखनऊ, कानपुर, प्रयागराज, वाराणसी, अउर गोरखपुर – में पूरा लॉकडाउन लगावे के इलाहाबाद उच्च न्यायालय के निर्देश का बावजूद मुख्यमंत्री योगी आदित्यनाथ तइयार नइखीं एकरा ला. कहनी कि जिनिगी बचवला का साथही गरीबन के जिविको बचावल जरुरी बा. जान जाईं कि गँवे-गँवे न्यायपालिका अपना मर्यादा रेखा के लाँघत अब प्रशासनिक आ राजनीतिक निर्जेश देबे लागल बाड़ी सँ. अगर सभकुछ के फैसला न्यायालये ले ली त देश में सरकारन के का जरुरत बा. पहिले त जज अपना बहाली के अघिकार हड़प ले के बइठल बाड़ें. दुनिया के कवनो देश में जज बहाली के अइसन व्यवस्था नइखे कि जजे तय करीहें कि केकरा के जज बनावल जाई केकरा के ना. आ बहाली के निरंकुश हथियार हथिया लिहला का बाद अब न्यायपालिका कार्यपालिका के अधिकार क्षेत्र में दखल दीहल शुरु कर दिहलें बाड़ें. देर सबेर देश के एहू दिशाईं सोचे के पड़ी.\nउत्तर प्रदेश में हो रहल पंचायत चुनाव के दुसरका डेग में 20 गो जिलन में छिटपुट बवाल का साथे 73 प्रतिशत मतदान भइला के खबर बा. सबले बेसी 70 प्रतिशत मतदान गौतमबुद्धनगर में आ सबले कम 51 प्रतिशत मतदान गोंडा में होखे के खबर बा.\nरोहतास जिला के बिक्रमगंज इलाका में बरुना गाँव का नियरा भइल सड़क हादसा में दू गो बाइकन के टक्कर में दू गो भाईयन के मौत हो गइल. चुर्ती गाँव के ई दुनु भाई बिक्रमगंज जात रहलें जब सामने से आवत एगो बेकाबू बाइक उनुका बाइक के धक्का मार दिहलसि.\nकाराकाट इलाका के चिल्हा गाँव में नवमी पूजा करे आइल एगो आदमी के ओकर भतीजा गोली मार के फरार हो गइल. गोली से घवाहिल आदमी के मौत हो गइल.\nपश्चिम बंगाल में चुनाव के छठवां डेग में चार जिलन के 43 गो विधानसभा सीटन पर चुनाव प्रचार के काम काल्हु सोमार साँझ से थथम गइल. एहिजा 22 तारीख के वोट डालल जाई. पश्चिम बंगाल में असली टक्कर भाजपा आ तृणमूल का बीच बा बाकिर सभ छँवड़ी झूमर बाड़े त लंगड़ी कहे हमहूँ वाला अंदाज में बँवारा गोल के गठबन्हन आपन ढपली बजावल नइखे छोड़ले. ओकरा लागत बा कि बिलाइयन का झगड़ा में रोटी बनरा हड़प ली. एह बीच पूर्व वर्द्धमान जिला के पुलिस अधीक्षक भाष्कर मुखर्जी के हटा के चुनाव आयोग उनुका जगहा अजीत कुमार सिंह के तैनात क दिहले बावे.\nआल राउंडर रवींद्र जडेजा (28 रन देके दू गो विकेट चटकावे आ चार गो कैच लीहलन) आ मोईन अली (सात रन दे के तीन गो विकेट लीहलन) का चलते आईपीएल मैच में चेन्नई सुपरकिंग्स 45 रन से राजस्थान रॉयल्स के हरा दिहलसि.\nकोरोना महामारी का चलते घबराइल निवेशक शेयर बाजार में बिकवाली पर उतर गइलें आ सोमार का दिने सेंसेक्स में 883 अंक आ निफ्टी में 258 अंक के गिरावट दर्ज भइल. आजु बाजार सपाट खुले के उमेद बा बाकिर हाल फिलहाल तेजी आवे के उमेद नइखे देखल जात एशियाई आ अमेरिकी बाजारो से गिरावटे के खबर आ रहल बा.


पद्मावत फिलिम के विरोध गलत राहे चल निकलल – टटका खबर\nJan 24, 2018 पद्मावत, फिलिम के विरोध\nसंजय लीला भंसाली के फिलिम पद्मावत के खिलाफ राजपूत संगठनन के विरोध आजु आपन बहुते खराब चेहरा देखा दिहलसि जब हरियाणा में एगो स्कूल बस से लवटत छोटहन बचवन के बवालियन के छोटपना झेले हड़ गइल. विरोध करे के एह तरीका के राजपूती आन आ शान का खिलाफ माने के पड़ी काहें कि राजपूत कबो कवनो निहत्था प वार ना करे. अगर कइलसि त ऊ राजपूत ना हो सके.\nदुख के बाति इहो बा कि विरोध करे के जायज तरीका का साथे केहू नइखे लउकत. अभिव्यक्ति के आजादी के इस्तेमाल कबो कवनो दोसरा पंथ का साथे ना कइल जाला. जब होला त हिन्दू धर्म का खिलाफ. दोसरा पंथ का बारे में त एगो कार्टूनो बवाल के घर बन जाला. सलमान रुशदी के लिखल किताब पर रोक लाग जाला. तसलीमा के कवनो आजादी ना मिल पावे. अगर सरकार कानून व्यवस्था प खतरा भाँपत फिलिम के रोके चहली सँ त न्यायालय आड़े आ गइल. ई न्यायालय कबो हिन्दू धर्म का साथे खड़ा काहें ना मिले, हमेशा ओकरा खिलाफे एकर फैसला काहें आवेला.\nवइसे पता ना साँच कि झूठ फिलिम देख चुकल लोगन के कहना बा कि एह फिलिम में राजपूती आन बान शान का खिलाफ कवनो बाति नइखे आ एहमें राजपूतन के शूरवीरते देखावल गइल बा. त काहें ना एह फिलिम के रिलीज होखे के इन्तजारे कर लीहल जाव आ ओकरा बाद फिलिम में कुछ गलत मिले तब विरोध के तलवार भाँजल जाव.


भोजपुरी सिनेमा के चित-पट – apna Purvanchal\nMay 8, 2015 October 6, 2020 14 min read Amalesh Prasad\nup and downs of Bhojpuri Cinema\nउतार-चढ़ाव सभे के जिनगी में आवेला। भोजपुरी सिनेमा के जिनगी में भी उतार-चढ़ाव आएल बा। आगे अइबो करी। लेकिन समझदार लोग बितल समय से कुछ सीख लेला कि आगे कवनो अइसन गलती ना होखे, जवना से फेर उहे हाल हो जाए। सुरू में तअ भोजपुरी सिनेमा खूब चमकल, खूब चलल। राजश्री प्रोडक्‍शन के साथे-साथे हिन्‍दी सिनेमा के बड़का-बड़का कलाकार लोग भोजपुरी में आ गइलन। भोजपुरी सिनेमा के पूरा दुनिया में धूम मच गइल। बाकि भोजपुरी के ई सौभाग्‍य दस बारह साल से जादा ना रह पाइल। दाम के बल पर दांव खेलेवाला लोग भोजपुरी सिनेमा के अइसन हाल करअ देलस कि भोजपुरी सिनेमा के कलाकार लोगन के उ बुरा हाल भइल कि अब का कहल जाव। हाल ई रहे कि कब फ़िल्म आवे, कब जावे, केहू के पतो ना चले। ई काल भोजपुरी सिनेमा खातिर अंधकार युग रहे। ई समय 1982 से 2002 तक के रहे। एह समय में साल दु साल में एगो दुगो फिल्‍म बने। लेकिन सोचे के बात ई बा कि आखिर कौन कारण रहे कि 1982 के बाद भोजपुरी में सिनेमा बनल बंद हो गइल? लोग काहे भोजपुरी सिनेमा देखल छोड़ देलक? सब लोग हिन्‍दी सिनेमा के ही दीवाना काहे हो गइल? ई घटना तमिल, तेलगू, कन्‍नड़ आउर मलयालम सिनेमा के साथे काहे ना घटल? एकरा कारण पर जादा दिमाग खपावला के जरूत नइखे। तनिसा दिमाग लगाईं पूरा बात समझ में आ जाई। एकर मुख्‍य कारण रहे भोजपुरी सिनेमा के स्‍तर। समय के साथ भोजपुरी सिनेमा सयान ना भइल, बल्‍कि नादाने रह गइल। भोजपुरी सिनेमा के स्‍तर एतना नीचे गिरा देलक लोग कि गंदा-गंदा सीन आउर गीत देख सुन के लोग उब गइल। भोजपुरी सिनेमा के इतिहास में नया रचना ना भइल। जइसे तमिल, तेलगू, कन्‍नड़ आउर मलयालम में भइल। आज तक एको भोजपुरी सिनेमा अइसन ना बनल, जवना के रिमेक हिन्‍दी आ दोसरा भासा में बनल होखे। जबकि तमिल, तेलगू, कन्‍नड़ आउर मलयालम सिनेमा के रिमेक दुनिया के कई भाषा में बनल बा। हअ, बाकि भोजपुरी लोकगीत आउर लोकधुन के रिमेक हिन्‍दी सिनेमा में खूब बनल बा। हर राष्‍ट्रीय भा क्षेत्रीय सिनेमा में कुछ अइसन कलाकार होले जेकर मान सम्‍मान पूरा दुनिया करेला। बाकि भोजपुरी सिनेमा में आज तक ऐगो अइसन कलाकार पैदा ना भइले जेकर नाव पूरा दुनिया का भारतो में लोग जानत होखे।\nबाजारवाद के समय बा। पइसा हर चीज के पैमाना बन गइल बा।\nएही पैमाना पर अब कुछ लो कुछ दाम कमा लेले बा। तनि नाम कमा ले ले बा। 2002 में आइल ‘’ससुरा बड़ा पइसावाला’’ एकर आछा उदाहरण बा। बाकि भोजपुरी सिनेमा के जवन हाल बा उ बड़ले बा। अशुद्ध संवाद, अश्‍लील सीन, दुअर्थी संवाद, हिन्‍दी के कॉपी कहानी, हेरफेर कइल संगीत, अनचलू हीरोइन, हिन्‍दी के रिटायर आ भोजपुरी के चालू किस्‍म के गायक अभिनेता। कुल मिलाके इहे भोजपुरी सिनमा के विश्‍वस्‍तरीय पहचान बन गइल बा। ई पहचान कब डूब जाई भगवान जानस। 1982 के बाद डूबल रहे, फेर उहे हाल मत हो जावो। काहे कि अबही जवन भोजपुरी सिनेमा खाली कमाऊ आउर उबाऊ बनतअ। ई कमाऊ-उबाऊ सांचा कब टूट जाई केहू नइखे जानत। केद्रीय फिल्‍म प्रमाणन बोर्ड के सलाना रिपोर्ट के मुताबिक 2010 में भोजपुरी में कुल 67 गो फिलम बनल रहे। जवना में कुल 13 गो के ‘‘यू’’ प्रमाण-पत्र मिलल रहे। 39 गो ‘‘यूए’’ आउर 15 गो के ‘‘ए-एडल्‍ट’’ मिलल रहे।\nअब ई आंकड़ा 2011 में देखीं। कइसे उतार –चढ़ाव आवता। केंद्रीय फिल्‍म प्रमाणन बोर्ड के सलाना रिपोर्ट के मुताबिक 2011 में भोजपुरी में कुल 74 गो फिलम बनल। जवना में 8 गो के ‘‘यू’’ प्रमाण-पत्र मिलल। 22 गो के ‘‘यूए’’ कैटगरी मिलल। 44 गो ‘‘ए-एडल्‍ट’’ प्रमाण-पत्र मिलल। अब अंदाजा लगा लीं कि 2010 में 12 गो ‘‘यू’’ और 2011 में 8 गो ‘‘यू’’ प्रमाण-पत्र मिलल। आछा फिलम के संख्‍या घटते आवता और अश्‍लील फिलम के संख्‍या बढ़त जाता। 2010 में 15 गो तअ 2011 में 44 गो ’’ए-एडल्‍ट’’ बनल।\nअब अंदाजा लगा लीं कि भोजपुरी सिनेमा के कवन राह पकड़ले बा। ई राह भोजपुरी सिनेमा के कहंवा ले जाई। अंदाजा लगावल मुसकिल नइखे। भगवान मत करअस कि 1982-2002 अंधकार युग वाला समय फेर आ जावो। दक्षिण भारत के फिल्‍मी कलाकार से भोजपुरी सिनेमा के कलाकार लोग के कुछ सिखे के चाहीं, आखिर फिलम सुटिंग करे दक्षिणे भारत नू जाला लोग।\nBhojpuri, cinema, FeaturedNow


"कसम वर्दी के" 20 सितम्बर से बिहार में दर्शकन का सोझा होखी – Anjoria\nदिनेश यादव के पहिचाने हो गइल बा हर साल हिट फिलिम देबे वाला निर्देशक के. पिछला साल दिनेश यादव निर्देशित आ चर्चित फिलिम रहल ‘धड़के तोहरे नावे करेजवा’ त एह साल अबले के सबले बड़हन हिट फिलिम ‘प्रेम दिवानी’. नया अभिनेता राकेश मिश्रा ले के बनल प्रेम दिवानी के बाद दिनेश यादव अब ले के आवत बाड़न एक्शन किंग विराज भट्ट के फिलिम ‘‘कसम वर्दी के’.\n’कसम वर्दी के’ बीस सितम्बर के बिहार में रिलीज होखी आ बिहार के चप्पा चप्पा पर मौजूद भोजपुरियन के दिल जीती. पत्रकारिता से निर्देशन में आइल दिनेश यादव आ फिलिम के नायक विराज भट्ट दुनु एह फिलिम से बहुत उत्साहित बाड़ें. एह फिलिम ला विराज भट्ट पहिला बेर आपन लुक बदलले बाड़न.


पति के दबावे के फरमूला – Anjoria\nबाबा लस्टमानंद के महिला संगठन के तरफ से कहल गईल कि कवनो हंसी के मसाला दऽ. बड़ा गड़बड़, महिला सशक्तिकरण के जमाना में जे कवनो उल्टा सीधा मजाक हो गईल चाहे कवनो उल्टा सीधा मतलब निकल गइल तऽ अलग झमेला. का करस, बड़ा सोच बूझ के ऊ सबसे पोपुलर मसाला जोहले कि बतावल जाउ कि पति से झागरा कइसे बेसाहल जाई. उनकर तर्क रहे कि पहिले जमाना के मेहरारू सब शांत सुभाव के होत रही सन आ आज के जमाना में मरदो लोग मेहरारुन से बड़ा डेराताऽ. कलकाता शहर में तऽ ‘पत्नी पीड़ित पुरुष पति संघ’ ले खुलि गइल बा. हालत इहां ले पहुंच गइल बा कि मरद लोग अतना डेरापुत हो गइल बा कि झगड़े ओरा गईल बा. डर बा कि पति पत्नी लड़ले ना भुला जाउ एही से पत्नी समाज के पति बेचारन से झगरा बेसाहे के तरीका बतावल जाउ. एह से मेहरारू लोग के रुतबा बढ़ि जाई.\nतरीका ई बा कि मान लीं कि खाना बनावे में कवनो गड़बड़ी हो गइल तऽ पहिलहीं से अइसन जाल बिन दिहल जाउ कि मुंह में कौर रखते बेचारा पति भड़क जाउ. अब ओकरा खाना के कवनो गुण दोष समझे में ना आई. पतिदेव जसहीं टीवी चलवले कि बन क दी , कहीं कि माथा दुखाता, सुते जातानी, हाला बरदास नइखे होत. जे पति हारल होखे आ आराम करे के इच्छा होखे तऽ टीवी तेज चला दीं आ पतिन के जे पसंद होखो ऊ प्रोग्राम तऽ जरूर देखीं.\nपति अगर खइला पर कंट्रोल करे के चाहे तऽ उनका पसंद के खूब तेल मसाला वाला रसोई बनाईं आ एह से झगड़ा करे में आसानी होई.\nजवन काम ऊ करस ओह में जरूर कवनो कमी निकालीं सभे आ काम करे के दबाव बनवले राखीं आ एक के बाद एक काम के बहोझ बनवले राखीं. पति जे सिनेमा के टिकट ले आवे तऽ जरूर ओह दिन मत जाईं, माथ दरद के बहाना बना के पटा जाईं आ ई जरूर बता दीं कि आज हमार जीव नीमन ना रहे तऽ आजे तहरा जाये के मन कईल.\nपति के चरित्र पर संदेह बनवले रहीं आ आफिस में काम करे वाली कवनो मेहरारू चाहे लईकी के नाम ले के झगरा करत रहीं आ पति के लाचारी के मजा लेत रहीं.\nपति के रिश्तेदार लोग के सामने एकदम रोसा चढ़वले राखीं ताकि लोग बूझे कि राउर कतना रोब बा मरद पर. आ जब अपना नइहर से लोग आवे तऽ पति से दबा के काम लीं ताकि ऊ लोग बूझे कि उनकर बेटी भा बहिन केतना खुशनसीब बिया कि अइसन आज्ञाकारी पति मिलल बा.\nपति कवनो समान कीन के ले आवे तऽ ओह में कवनो ना कवनो नुक्स निकाल दीं आ कहत रहीं कि तहरा कीने ना आवे. एह से पति जहां दबल रही आहिजे कीने बेसाहे खातिर रउरे के पइसा दीहि आ तिगुना दाम वसूल के नइहर वालन खातिर समान कीन के दुतरफा रोब बनायीं. पति के कहीं कि उनकर इज्जत बचा दीहनी.\nइ सब फरमूला काम में लिहला से पति हमेशा कंपसल रही.\nPrevious Post: अजगर\nNext Post: बापे पूत परापत घोड़ा, बहुत नहीं त थोड़ा थोड़ा (बतकुच्चन 162)\nvery nice…………very nice…………very nice…………very nice…………very nice…………very nice…………very nice…………very nice…………very nice…………& THANKS——-


How much science is agreed Vikram Samvat read and know Bhojpuri: कतना विज्ञान सम्मत बा विक्रम संवत? पढ़ीं अउर जानीं\nएह बात के इलिम बहुत कमे लोग के होई कि अपनो देश के एगो साल संवत् बा,जवना के विक्रम संवत कहल जाला. आईं ,तनी विचार कइल जाउ कि कतना तर्क संगत आ विज्ञान सम्मत बा ई विक्रम संवत? बदलाव प्रकृति के दस्तूर ह आ हरेक विध्वंस का बाद नया निरमान होला.\nLast Updated: April 15, 2021, 2:50 PM IST\nअंगरेजी आ अंगरेजियत के रंग में रंगाइल एकइसवीं सदी के नवही पीढ़ी के बखूबी पता बा कि ईस्वी सन् 2021में हमनीं के जी रहल बानीं जा आ हरेक पहिली जनवरी के नया साल के शुरुआत धूमधाम से मनावल जाला. बाकिर एह बात के इलिम बहुत कमे लोग के होई कि अपनो देश के एगो साल संवत् बा,जवना के विक्रम संवत कहल जाला. आईं ,तनी विचार कइल जाउ कि कतना तर्क संगत आ विज्ञान सम्मत बा ई विक्रम संवत? बदलाव प्रकृति के दस्तूर ह आ हरेक विध्वंस का बाद नया निरमान होला. पुन्नश्लोक सिपाही सिंह श्रीमंत के कहनामो रहे-\nगुमसुम-गुमसुम तनिको ना भावे हमें\nआन्हीं हईं आन्हीं, अन्हाधुन हम मचाइंले,\nनास लेके आवेलीं कि नया निरमान होखे\nनया भीत उठेला, पुरान भीत ढाइंले!\nअब ईस्वी सन् विचार करीं. पहिल जनवरी से जब साल शुरू होला,त अपना देश के माहौल में कवनो बदलाव ना आवे. सउंसे जनसमुदाय हाड़तोड़ जाड़ के सांसत झेलत ठंढ में सिकुड़ रहला आ प्रायः शीतलहरी के प्रकोपो झेलेला.\nदोसरा ओरि, अपना भारत में फगुआ के पूर्व संध्या पर सम्मत जराके ओह साल के विदाई दियाला आ नयका साल के अगुवानी में पुआ-पकवान खात, फगुआ-चइता गावत चारू ओरि खाली मौज-मस्ती आउर हंसी-खुशी के वातावरण लउकेला.\nएकरा पहिलहीं प्रकृति आ मौसम में बदलाव हो जाला. पतझड़ में फेंड़-खूंट पुरान पतई झारिके नया कोंपड़,टूसा आउर गमगमात फूलन से सजल ऋतुराज बसंत के स्वागत में ठाढ़ रहेलन स. धरती के बसंती चुनरी लहराए लागेले.लखरांव में आम के मोजर से मधुरस टपके लागेला.\nकोंचिआइल महुआ के फूल के पथार महुआबारी में मादक बहार ले आवेले. ओने आम के मोजर में टिकोढ़ा लागि जाला आ कोइलर के कूक मीठ रस घोरे लागू लागेले. अइसना खुशगवार माहौल में चइत अंजोरिया के एकम(प्रतिपदा) से नया साल के विक्रम संवत के शुरुआत धूमधाम से होला-भक्तिभाव से भरल-पुरल नवरातन से. कुदरती साज-सिंगार से सजल-धजल मधुमास के ई बसंती नवरातन शक्ति परब का रूप में मनावल जाला,जवना में दुर्गा के नवो रूप के आराधना का जरिए अपना आंतर में पइसल शक्ति संचित करेके उतजोग होला.\nचइत सुदी एकमे से काहें?\nसवाल उठत बा कि चइत महीना के अंजोर पख के प्रतिपदे से काहें विक्रम संवत के समहुत होला? अइसन मान्यता बा कि चइत सुकुल एकमे का दिने सतजुग में ब्रह्माजी सृष्टि के सिरिजना के सिरीगनेस कइले रहनीं.ओही के इयाद में विक्रम संवत के नया बरिस शुरू होला-\nचैत्र मासि जगत ब्रह्मा सगृज प्रथमेऽह्नि\nशुक्ल पक्ष समग्रन्तु तथा सूर्योदये सति.\nत्रेता युग में श्रीराम के राज्याभिषेक एही पख में भइल रहे.वनवासी राम-लखन वन-नर(वानर) के संगठन बनाके तमाम बुराइयन में लिप्त राकसन से सफाया कऽके अजोधा में रामराज के स्थापना कइले रहलन. द्वापर में महाभारत का बाद धरम के विजय पताका एही घरी फहरावल गइल रहे. कलियुग में विक्रम संवत के शुरुआत ओही ऐतिहासिक स्मृतियन के कारन होला.\nनांव विक्रम संवत काहें?\nभोजपुरी में एगो कहाउत प्रचलित बा-अनका धन पर विकरम राजा! माने,अइसन केहू,जे दोसरा के दौलत का भरोसे खुद के विकरम राजा समुझे! खैर, ऊ विकरम राजा रहलन चक्रवर्ती महाराज विक्रमादित्य, जेकरा नांव पर विक्रम संवत रखाइल रहे. हालांकि एह संवत के स्थापना का घरी महाराज का ओरि से 'कृत संवत' नांव दिहल गइल रहे, बाकिर राजा के पुन्न प्रताप के बदउलत विक्रम संवत नांव मशहूर भइल.\nसंवत के नांव ओही चक्रवर्ती महाराज के नांव प राखेके परिपाटी रहल बा, जे अपना राज के तमाम जनता के करजा खुद के निजी कोष से भरपाई कऽके ओतना राशि के स्वर्ण मुद्रा राजकीय कोष में जमा करे.\nएही आधार पर राजा विक्रमादित्य के नांव प विक्रम संवत के शुरुआत भइल.\nचक्रवर्ती महाराज विक्रमादित्य\nविक्रमादित्य सही माने में चक्रवर्ती नरेश रहलन. अजातशत्रु रहलन ऊ.सउंसे दुनिया में उन्हुका जस के डंका बाजत रहे. आम जनता के ऊ जनार्दन मानत रहलन आ विद्वानन के अपना जानो से बढ़िके मान-सम्मान देत रहलन. राजा विक्रमादित्य के दरबार के नौ रतन रहलन-महाकवि कालिदास, नामी साहित्यकार अमर सिंह, न्यायविद दर्शन शास्त्री क्षपणक, चिकित्सा पद्धति के जनक धनवंतरि, व्याकरणाचार्य वररुचि, नीतिकार वेताल भट्ट, कविवर घटकर्पर, अंतरिक्ष विज्ञानी वराहमिहिर आ शिक्षा शास्त्री शंकु.\nसमय के चक्का अविराम गति से चलत रहेला.श्रीमद्भागवत पुराण में राजा परीक्षित के शुकदेव मुनि से सवाल रहे-'काल का हऽ?'\nमहामुनि के कहनाम रहे कि काल एगो अमूर्त तत्व ह आ जब विषय के बदलाव होला,त आकार लेला, फेरु अव्यक्त के व्यक्त करेला.\nसुरुज आ चनरमा के चाल प आधारित विक्रम संवत के कालगणना दुनिया के सभसे व्यापक कालगणना मानल गइल बा. ई तथ बतावल गइल बा कि मौजूदा कलियुग के मियाद चार लाख बत्तीस हजार साल के बा. एकरा दोगिना समय द्वापर युग के रहल बा. त्रेता युग कलियुग से तिगुना आ सतयुग चौगुना अवधि ले चलल बा.\nईस्वी सन् से प्राचीन आ प्रामाणिक\nसन् 1952में डॉ मेघनाथ साहा के अध्यक्षता में एगो 'कैलेण्डर रिफॉर्म कमेटी ' बनल रहे, जवन राष्ट्रीय पंचांग का बिसे में आपन रिपोट देत विक्रम संवत के सभसे अधिका प्रामाणिक आ विज्ञान सम्मत बतवले रहे आ ईस्वी सन् के कई गो खामी आउर विसंगति का ओरि धियान दियवले रहे. विक्रम संवत के कालगणना हरेक कोन से वैज्ञानिक साबित भइल रहे. बाकिर अंगरेजी आ अंगरेजियत के हिमायती सरकार ओह रिपोट के ठंढा बस्ता में डालि देले रहे. विक्रम संवत भारत के गौरवशाली विरासत के प्रतीक बा आ एमें दनुजता के दमन आ मनुजता के विजयी भाव छिपल बा. एकरा कालचक्र के प्रवर्तक महादेव शिव के मानल जाला, जे खुदे महाकाल रहलन. राजा विक्रमादित्य वसुधैव कुटुंबकम् के भाव से लैस एह भूंइ के माई आ खुद के धरती के बेटा मानत कहले रहलन-\nमाता भूमि: पुत्रोऽहम् पृथ्विया:.\nइहे वजह बा कि आजुओ हमनीं के तमाम संस्कारिक अनुष्ठान ईस्वी सन् से 57साल जेठ विक्रमे संवत से संचालित होला. खुद पर गर्व करेवाला के अपना देश, इहां के संस्कृति प गर्व होखे के चाहीं.अखियान करीं, विक्रम संवत 2078तेरह अप्रैल से शुरू हो चुकल बा. (लेखक भगवती प्रसाद द्विवेदी वरिष्ठ साहित्यकार हैं.)


Muslim Matua and Hindi speaking voters hold power in Bengal elections read in Bhojpuri Bhojpuri Spl: बंगाल में मुसलिम, मतुआ आ हिन्दीभाषी समाज फरियाई, केकरा माथे मउर-केकरा माथे भउर\nBhojpuri Spl: बंगाल में मुसलिम, मतुआ आ हिन्दीभाषी समाज फरियाई, केकरा माथे मउर-केकरा माथे भउर\nजवना मुसलिम वोट खातिर ममता बनर्जी नमाज-फातिया के कार्यक्रम में टोपी पहिरले आ नमाज पढ़े के अंदाज में लउके लगली, ओह से बंगाली हिन्दू वोटर बिदके लगले. एही बीच में सरस्वती पूजा, काली पूजा, दुर्गा पूजा जइसन हिन्दू परब-तेवहार में ममता सरकार के अड़ंगा आग में घीव के काम कइलस. हिन्दू बंगाली समाज के लोग ओही समय से विकल्प के तलाश में जुट गइल.\nकोलकाता. बंगाल विधानसभा चुनाव में केहू केतनो हड़बोंग मचावे, बाकिर केकरा माथे मउर चढ़ी आ केकरा माथे भउर मलाई, एकर फैसला ओइजा के तीन गो तबका पर निर्भर करता. ई तीनों समाज बा- मुसलिम, मतुआ आ हिन्दुस्तानी. हिन्दी पट्टी के लोग बंगाल में हिन्दुस्तानी कहाला. एह तीनों समाज के साधे में केहू कवनो कोर कसर नइखे छोड़त. बीजेपी के नजर बंगाली हिन्दू समाज के संगे-संगे मतुआ समाज आ हिन्दुस्तानी समाज पर बा, त तृणमूल कांग्रेस एह समाज से अपनापन साबित करे के पूरा कोशिश में बा. मुसलिम समाज के बिना ममता बेमानी हो जाली, एह से ऊ बार-बार ई भरोसा देबे में लागल बाड़ी कि उनकरा सरकार से बेसी केहू मुसलिम समाज के मददगार आ शुभचिंतक ना हो सकेला.\nअब ई जानल जरूरी बा कि कवना समाज के केतना जोर बंगाल में बा. हर दल के लोग एकर जोड़-घटाव आ गुणा-भाग कइला के बादे आपन तैयारी कर रहल बा. मुसलिम समाज दावा करेला कि बंगाल में 30 फीसद आबादी ओह लोगन के बा. ई आंकड़ा सांच होखे भा झूठ, बाकिर एतना साफ बा कि करीब 100 सीट पर मुसलिम वोटर के फैसला कारगर साबित होला. माने ऊ जेकरा संगे हो जाई, ऊ सीट निकाल ली. मुसलिम समाज मुर्शिदाबाद के 22 सीट, मालदह के 6, उत्तर दिनाजपुर के 6, उत्तर 24 परगना के 20, दक्षिण 24 परगना के 8, कोलकाता के 4, हुगली के 5, हावड़ा के 8, पूर्व मेदिनीपुर, पश्चिम मेदिनीपुर आ झाड़ग्राम के 5, पुरुलिया-बांकुड़ा के 10 आ बीरभूम जिला के 10 सीट पर आपन दबदबा राखेला. कुल जोर दीहल जाव त करीब 100 सीट अइसन बा, जहां मुसिलम वोटर जेकरा संगे जाई, ओकर जीत पक्का मानल जाई. वामपंथी शासन में मुसिलम वोट के ठेकेदार वामपंथी पार्टी रहली सन. बाद में एकर ठेकेदारी ममता बनर्जी के हाथ में आ गइल. ममता एह तबका पर एतना मेहरबान भइली कि उनका से हिन्दू बंगाली वोटर बिदके लगले. सोझ-साफ कहल जाव त आज भाजपा के बंगाल में जवन आधार मजबूत लउकत बा, ऊ ममता के मुसलिम तुष्टीकरण के देन ह.\nजवना मुसलिम वोट खातिर ममता बनर्जी नमाज-फातिया के कार्यक्रम में टोपी पहिरले आ नमाज पढ़े के अंदाज में लउके लगली, ओह से बंगाली हिन्दू वोटर बिदके लगले. एही बीच में सरस्वती पूजा, काली पूजा, दुर्गा पूजा जइसन हिन्दू परब-तेवहार में ममता सरकार के अड़ंगा आग में घीव के काम कइलस. हिन्दू बंगाली समाज के लोग ओही समय से विकल्प के तलाश में जुट गइल. अब ममता भले ई कहत फिरस कि सबसे बड़ पुजारी ऊ हउवी. कवनो गलती उनका से भइलो होखे त ओकर प्रायशिचत करे खातिर जनता उनका के फेर मौका देव. बाकिर एकर कवनो असर हो पाई, केहू पक्का तौर पर ना कह सकेला.\nएने बंगाल के मुसलिएम समाज दू हिस्सा में बंट गइल बा. एगो समाज ठेठ बंगाली मुसलमान लोग के बा, जवना में बांग्लेदेशी मुसलमान भी काफी संख्या में बाड़े. दोसरका मुसलिम समाज बंगाल से बाहर के सूबा से आइल जमात ह. ठेठ बंगाली समाज के नेता लोग के एगो संगठन फुरुफुरा शरीफ ह, जवना के नेता अब्बास सिद्दिकी हउवन. अब्बास सिद्दिकी एगो नया फ्रंट बनवले बाड़े. उनकर फ्रंट कांग्रेस आ वाम फ्रंट से तालमेल क के चुनाव लड़े के तैयारी में बा. अइसन भइल त ममता बनर्जी से बंगाली मुसलिम समाज के मुंह मोड़ लेबे के खतरा साफ लउकत बा. एने एआईएमआईएम के नेता ओबैदुद्दीन ओवैसी गैर बंगाली मुसलिम समाज के लेके मैदान में उतरे के तैयारी में लाग गइल बाड़े. कुल मिला के अब ई बात साफ हो गइल बा कि जवन मुसलिम समाज के लेके ममता बनर्जी अबहीं ले चुनावी वैतरणी पार होत आइल रहली हा, अब उहे मुसलिम समाज उनकर दुश्मन बन गइल बा.\nमतुआ समाज आजादी के टाइम में पूर्वी पाकिस्तान (1971 के बाद बांग्लादेश) से भाग के आइल आ बंगाल में बस गइल. एह समाज के लोग हिन्दू त ना ह, बाकिर हिन्दू समाज से सट के रहे चाहेला. एह लोगन के नाम हिन्दू अइसन रखाला. ई लोग के एगो बड़हन समस्या ई बा कि बंगाल में त ई लोग वोटर बन गइल, बाकिर आज ले भारत के नागरिक ना बन पावल. एही से ई लोग बार-बार सीएए आ एनआरसी के पक्ष में बोलेला. बीजेपी एकर वादा कइलस त मतुआ बहुल इलाका से ओही समाज के आदमी संसद पहुंच गइल. एह समाज के मांग आ भावना देख के गृह मंत्री अमित शाह के फेर ई घोषणा करे के परल हा कि कोरोना वैक्सिन के काम खतम होते सीएए आ एनआरसी के काम शुरू हो जाई. अबहीं ले एह समाज के लोग विकल्प ना रहला से वाम दल भा तृणमूल के साथ देत आइल रहल हा. बाकिर अब साफ हो गइल बा कि बीजेपी एह लोगन के पसंद के पार्टी बा. नदिया, उत्तर आ दक्षिण 24 परगना, राणाघाट जइसन बांग्लादेश से सटल इलाका में एह लोगन के बहुलता आ दबदबा बा. विधानसभा के 40-45 सीट पर एह लोगन के वोट निर्णायक होई.\nजहां तक हिन्दुस्तानी माने हिन्दी भाषी समाज के बात बा, तृणमूल कांग्रेस हिन्दी प्रकोष्ठ के नेता राजेश सिन्हा के दावा बा कि विधानसभा के 80 सीट पर हिन्दी भाषी वोटर निर्णायक होइहें. कोलकाता, हावड़ा, हुगली, उत्तर 24 परगना, बांकुड़ा, पुरुलिया के अलावा बर्दवान जिला के सगरी विधानसभा क्षेत्र में हिन्दीभाषी भरल बाड़े. बंगाल में तृणमूल कांग्रेस के लोग जवना तरह बाहरी-भीतरी के नारा दिहल शुरू कइले बा, ओह से ई बात साफ बा कि हिन्दी भाषी वोट से तृणमूल के मोह भंग हो गइल बा. अइसहूं गैर हिन्दी इलाका में हिन्दी भाषी वोटर के झुकाव राष्ट्रीय पार्टी के ओर रहेला. पहिले कांग्रेस का ओर रहे, त अब बीजेपी का ओर हो गइल बा. हिन्दी भाषी वोटर के पटावे खातिर ममता बनर्जी अपना पार्टी में हिन्दी प्रकोष्ठ बनवली, हिन्दी अकादमी बना के फंड दिहली आ हावड़ा में हिन्दी यूनिवर्सिटी खोले के घोषमा कइली, बाकिर ई उनका केतना कामे आई, ई वोट के बादे पता चली. (लेखक ओमप्रकाश अश्क वरिष्ठ पत्रकार हैं.)


Sattu s taste and Satuan, know what is its story Bhojpuri: सातू के सोन्ह सवाद आ सतुआन, पढ़ीं का बा एकर दास्तान\nआजुए का दिने भगवान भास्कर मकर राशि में दाखिल होलन. एह से तिलक, बियाह,जनेव वगैरह के शुभ मुहूरत शुरू हो जाला आ अशुभ सूचक खरवांस खतम हो जाला. बाकिर एह शुभ बदलाव के जसन किसिम-किसिम के व्यंजन आ पकवान बनाके ना कइल जाला. आजु के दिन त सातू के महातम के दिन ह. एकरो एगो वैज्ञानिक कारन बा.\nLast Updated: April 14, 2021, 2:30 PM IST\nहरेक साल बेगर कवनो फेरबदल आ बदलाव के चौदह अप्रैल के दिन सतुआन परब का रूप में मनावल जाला. आजुए का दिने भगवान भास्कर मकर राशि में दाखिल होलन. एह से तिलक, बियाह,जनेव वगैरह के शुभ मुहूरत शुरू हो जाला आ अशुभ सूचक खरवांस खतम हो जाला. बाकिर एह शुभ बदलाव के जसन किसिम-किसिम के व्यंजन आ पकवान बनाके ना कइल जाला. आजु के दिन त सातू के महातम के दिन ह. एकरो एगो वैज्ञानिक कारन बा. मीन से मकर में आइल सुरुज के तासीर में तपिस आ जाला आ ऊ धरती पर अंगार बरिसावल शुरू कऽ देलन. ओह असह ताप के तोड़ हऽ सातू.\nएकरा जरि में बा कुदरत से मिलल नवान्न के पूजन आ सेवन.\nरबी के फसिल में दलहन के अहम भूमिका होला. ओहू में बहुउपयोगी होखेला बूंट (चना). बूंट के साग,कचरी, घुघुनी, होरहा का बाद जब पाकल फसिल कटइला, दंवइला पर अनाज घरे आवेला,त बूंट,जौ,लेतरी के घोनसारी में भूंजिके सतमेझरा सातू पिसाला. बगइचा से आम के टिकोढ़ा तूरिके आवेला. पिआजुओ कोड़ाके नया-नया घर में आ गइल रहेला.\nफेरु आम के चटनी आ पिआजु का संगें सातू सानिके खाए के सवाद के का कहे के!\nलिबरी घोरीं ,पिंड़ी गटकीं भा घोरुआ बनाके पिहीं, एकरा ठंढा तासीर के का कहे के! सातू खइला पर खूब पियासिओ लागी आ पानी पीयत रहबि,त लूह ना लागी. आम के पकाके पन्नो बनाके गरमी से निजात पा सकेनीं आ बगली में पिआजुओ राखिके गरमात मौसम से मुकबिला कऽ सकेनीं.\nबाकिर सतुआन के सातू अइसहीं ना खाइल जाला. पहिले होत फजीरे गंगा में भा अउर गांव के नदी,पोखरा,कुंड में नहाके सुरुजदेव के जल चढ़ावल जाला, फेरु नवका गूर, घीव में जौ के सातू मीसिके भगवान भास्कर आ ग्रामदेवता के पूजा चढ़ावल जाला. गरीब-गुरबा आ जरूरतमंद के दान -दछिना दियाला.ओकरा बाद जाके सातू, आम के चटनी आ पिआजु के नेवान कइल जाला.\nसातू के गंवई जनजीवन से चोली-दामन के नेह-नाता होला. सतुआन नायाब सातू के महिमा बखाने के दिन होला. किछु साल पहिले नवही लोगन में ई गीतिओ खूब मसहूर भइल रहे-\nबलिया जइहऽ, हमें लेले जइहऽ\nकोरा में बइठाइके\nसतुअवा खिअइहऽ हो करेजऊ!\nनवान्न बूंट आ ओकरा से बनल दाल आ सातू के सवाद का कबो भुलाइल जा सकेला? एकरा दाल से बनल दलपूरी के नांव लेते मुंह में पानी आ जाला. सातू के गुन के त बखान कइले ना जा सके-\nतोर गुन गूथबि माला!\nभोजपुरियन के पहिचान लिट्टी-चोखा से होला, जवन फुटेहरी का रूप में देस-दुनिया में सराहल जाला. अगर तवा पर बनाईं, त सातू भरल मकुनी कहाई. किछु लोग भोजपुरिया समाज के सातूखोर कहिके रिगावेला, बाकिर इहे सातूखोर हर जगहा\nआपन बल-बेंवत-हुनर के जलवा देखाके सभ केहू के नतमस्तक कऽ देलन. आजु काल्ह पेट के तमाम बेमारी, गैस्ट्रिक, चीनिया रोग में राम बान इलाज सातू के घोरल लस्सी से होला.\nसोचीं, पुरनकी पीढ़ी कतना निफिकिर होके जातरा पर निकल जात रहे.बस,कान्ह प झूलत रहे गमछी में सातू. जहंवां भूखि लागत रहे,इनार-पोखरा भा चांपाकल का लगे बइठिके गमछिए में सातू सना जात रहे आ हीक भर पानी पीके कवन गांछ का नीचे गमछी बिछाके सुस्तात रहे. अगर गमछी में सातू सानत खा हवा बहे लागे आ किछु सातू उधिया जाउ,त लोग हंसी करत ओके पितरन के चढ़ा देउ. फेरु त ई कहाउत मसहूर हो गइल-'उधियाइल सातू\nसतुआन खुशहाली के परब ह. एह में नमन आ आभार परगट कइल जाला-प्रकृति का प्रति, नदी-ताल-पोखरा का प्रति, भगवान भास्कर का प्रति, धरती माई का प्रति आ अनाज उपजावेवाला किसान-मजूर का प्रति.\nशुभ के सिरीगनेस के प्रस्थान बिंदु ह सतुआन, जवन सरधा भाव के सूचक होला आ ई निकृष्टतो में आनंद आ पौष्टिकता के भान करावेला. परंपरा आ लोकसंस्कृति के जियतार थाती ह सतुआन, जवना के अपना आ जोगा के सामाजिक समरसता के सहज-सरल रूप आउर हरदम बनावटीपन से दूर जमीनी जुड़ाव के संकलप लिहल जा सकेला. (लेखक भगवती प्रसाद द्विवेदी वरिष्ठ साहित्यकार हैं)


खबर एक नजर में (15 मई 2011) – टटका खबर\nखबर एक नजर में (15 मई 2011)\nपेट्रोल पाँच रुपिया महँग भइल\nचुनाव परिणाम आवते दाम बढ़ावे का इन्तजार में रहल तेल कंपनी पेट्रोल के दाम आजु शनिचर के अधरतिया से पाँच रुपिया बढ़ा दिहले. एह बढ़ोतरी पर बढ़ल टैक्स मिला के कहीं साढ़े पाँच रुपिया तक दाम बढ़ जाई. एक बार में पेट्रोल के दाम अतना कबो ना बढ़ावल गइल रहे. पिछला साल से सरकार पेट्रोल के दाम नियन्त्रण मुक्त कर दिहले बिया आ कंपनी अपना हिसाब से दाम बढ़ा सकेले. किरासन तेल, डीजल, आ रसोई गैस के दाम केन्द्रीय मंत्रीमण्डल के समिति के बईठका का बाद बढ़ावल जाई. कहल जा रहल बा कि डीजल पर तीन रुपिया आ रसोई गैस पर तीस रुपिया दाम बढ़ सकेला.\nकिसान नेता महेन्द्र सिंह टिकैत के निधन\nसिसौली के मशहूर किसान नेता महेन्द्र सिंह टिकैत, जे देश के राजनीतिक मंच पर कबो बड़हन जगह घेरले रहले, के आजु अतवार का दिन सबेरे लमहर बीमारी का बाद मौत हो गइल. छिहत्तर साल के महेन्द्र सिंह टिकैत के हड्डी के कैंसर हो गइल रहे. किसान नेता के अंतिम संस्कार सोमार का दिने सिसौली में भारतीय किसान यूनियन का मुख्यालय पर करावल जाई.\nजीत के खुमारी\nवंशवादी राजनीति के नमूना आंध्र प्रदेश के जगनमोहन रेड्डी कांग्रेस के चुनौती दिहले बाड़न कि अगर बा बेंवत त चुनाव करा के देख लेव लोग आ सोनिया राहुल के फोटो ले के लड़ लेव. कहलन कि ऊ अपना पिता राजशेखर रेड्डी के फोटो ले के लड़ीहें. पता ना कांग्रेस आ कांग्रेसी उनुका एह बाति के का जबाब दीहें. हालही में भइल उपचुनाव में जगनमोहन कांग्रेसी उम्मीदवार के पाँच लाख से बेसी वोट से हरा दिहले. उनुकर महतारियो चुनाव जीत लिहली. दुनु जने कांग्रेस से अलगा हो के आपन पार्टी बनवला का बाद अपना अपना सीट से इस्तीफा दे दिहले रहुवे जवना का बाद ई चुनाव करावल रहे.\nक्लैट परीक्षा आजु हो रहल बा\nपूरा देश के राष्ट्रीय विधि विश्वविद्यालयन में प्रवेश खातिर संयुक्त प्रवेश परीक्षा कॉमन लॉ एडमिशन टेस्ट, क्लैट, आजु करावल जा रहल बा. लखनऊ के डा॰राम मनोहर लोहिया राष्ट्रीय विधि विश्वविद्यालय, पटना के चाणक्या राष्ट्रीय विधि विश्वविद्यालय समेत देश के एगारह गो विधि विश्विद्यालयन के प्रवेश एही से लिहल जाला.\nअभियंता के दादागिरी, दू गो लड़ीकन के उठा लिहलन\nदेवरिया के लोनिवि अभियंता कृष्णकुमार सिंह का कार के शीशा आम तूड़े खातिर फेंकल ढेला से फूट गइल त ऊ आ अवर अभियंता अजय कुमार वर्मा दू गो लड़िकन के अपना गाड़ी में उठा लिहलन. बाद में परिजन जब अपहरण के शिकायत दर्ज करवलन त पुलिस अभियंता लोग के गाड़ी रामपुर कारखाना का लगे पकड़ि लिहलसि आ दुनु लड़िकन के छोड़वलसि. अभियंता लोगन पर कवनो कार्रवाई होखे के खबर नइखे.छिटपुट खबर\nरोहतास के पड़रिया गाँव से चार गो किसानन के अपहरण\nरोहतास जिला के चुटिया थाना के पड़रिया गाँव से चार गो किसानन के नक्सली उठा ले गइले. घर वाला पुलिस में कवनो मामिला दर्ज नइखन करवले काहे कि लोग का मन में नक्सलियन के दहशत बा. जवना लोग के उठा लिहल गइल बा ओह लोग के नाम राजगृही मिश्रा, विभीषण तिवारी, जयद्रप तिवारी आ धीरज तिवारी ह. ओह लोग के जमीन विवाद गाँवही के प्रेमचंद मिश्रा से बा आ नक्सली चाहत बाड़न सँ कि मामिला के फैसला कोर्ट से ना हो के नक्सलियन के जन अदालत से करावल जाव.\nबिहार पंचायत चुनाव के नौंवा दौर के वोटिंग आजु करावल जा रहल बा.\nगोपालगंज के बैंकुठपुर में अपराधी तीन आदमी के हत्या कर के भाग गइले.\nभोजपुर जिला के अगिआंव प्रखण्ड में एगो पीठासीन पदाधिकारी के मौत हो गइल.\nपूर्वी चंपारण के गोविंदगंज थाना के परसा गाँव में हत्या करे का नीयत से आइल तीन गो अपराधियन के गाँव के लोग पकड़ि लिहल आ जम के पिटाई कर दिहल जवना से एगो अपराधी के मौत हो गइल.\nखबर एक नजर में (14 मई 2011)\nखबर एक नजर में (17 मई 2011)


येदु, वसुंधरा अउर मोदी क बहाने | Anjoria's Weblog\nयेदु, वसुंधरा अउर मोदी क बहाने\nPosted on मई 25, 2012 by Anjoria\n– अशोक भाटिया\nआजुओ हम रोजाना आर॰एस॰एस॰ क शाखा जाइले आ जइसहीं ओहिजा चहुँपीले संघ के अधिकारी हमरा ओरि अजबे नजर तिकवेलें. ई क्रम आजु से ना पिछला पचास साल से चलल आवत बा. संघ का नजरिया से हम संघी कम भाजपाई बेसी हईं. स्वयं सेवक क नाते त आजुओ हमरा के संबोधित ना कइल जाला. हमरा बारे में उनुकर नजरिया संघ के स्वयं सेवक ना मान के भाजपा नेता क रूप में होत आइल बा. उनुका लागेला कि ई उनुके मेहनत के नतीजा ह कि हम आजु भाजपा में नेता बनल बानी, उहे हमरा क एह लायक बनवलें कि हम भाजपा नेता कहानी. जबकि आजु क राजनीति मे परिदृश्य बदल चुकल बा आ राजनेता क परिभसो. अब चाल,चेहरा अउर चरित्र होखल राजनीति क परिभाषा नइखे रहि गइल. जे जतना चतुर, चालाक ….. होखी ऊ ओतने सफल राजनेता होई. ओकरे मान आ जगहा पार्टी आ जनता में ऊँच रही. एह बाति के आजुओ संघ वाला लोग पचा नइखे पावत.\nआजु का दिने भाजपा नेता एह बदलल परिदृश्य में काम कइल चाहत बाड़ें बाकिर संघ के अधिकारी आजुओ उनुका के अपना चाल, चरित्र, चेहरा वाला चाबुके से हांकल चाहत बाड़न. एही चलते आजु येदुरप्पा, वसुंधरा, मोदी के आवाज बदले लागल बा. दिल्ली में बइठ के संघ येदुरप्पा पर दबाव डाल के उनुका के बदलवा त लिहलसि बाकिर का आजुओ ओहिजा राजनीति थिरा पवले बा का? भलही आजु सी बी आइ क चलते येदु अझूराइल बाड़न बाकिर उनुकर राजनैतिक प्रभाव संघ कम नइखे कर पवले. आ अइसने चलत रहल त जवन हालत कल्याणसिंह बिना भाजपा के यूपी में भइल उहे कर्णाटक में बिना यदु के होखी. वसुंधरा साफ कह दिहले बाड़ी कि ऊ अपना किहाँ संघ क दखल अंदाजी नइखी चाहत. ओहिजा पार्टी उनुके अंदाज में चली त संघ के अपना मोहरा गुलाबचंद कटारिया के लेके पीछे हटे के पड़ल. उत्तरोखंड में संघ क दबाव में भाजपा ठीक चुनाव घरी आपन मुख्य मंत्री बदल दिहलसि, भइल का? ओहिजा सत्तो गइल आ आजु ले विरोधी दल के नेता के नाम तय नइखे हो पावल.\nनरेन्द्र मोदी के देश के लोग प्रधानमंत्री बनल देखल चाहत बा बाकिर संघ का इशारा पर गुजरात में आउट डेटेड नेता फेर उभरे लागल बाड़ें. जब सोनिया गाँधी क आशीर्वाद मिलला क बावजूद घर के भेदी शंकरसिंह वाघेला मोदी के कुछ ना बिगाड़ सकले त ई आउट डेटेड नेता का कर लीहें. संघ के बढ़त दकल का बारे में भाजपा के सोचे पड़ी तबहिए साल २०१४ में भाजपा के कामयाबी मिल पाई. २०१४ क भविष्य भाजपा के बा बाकिर ओकर कुछ समय खातिर संघ के बैशाखी के सहारा छोड़े के पड़ी. आजु के जमाना चाल, चेहरा, चरित्र क साथे साथ चतुर, चालाक……क बा.\n(वसई रोड (मुंबई))\nएह लेख में दिहल विचार एगो आम भाजपाई नेता क बा जे फल त खाइल चाहत बा बाकिर पेड़ काट के. जवना पेड़ पर ऊ फल उपजल बा ओह पेड़ के नकार के. आजुए ना शुरूए से भाजपा के समस्या अइसने नेता लोग रहल बा. संघ से अतना परहेज बा त कवन डाक्टर कहले बा कि भाजपा के ओसारा में पटाइल रहऽ! राह खुलल बा.\nरहल बात येदु वसुधंरा के त संघ के राजनीतिक संगठन में बलराज मधोक, शंकर सिंह वाघेला, कल्याण सिंह जइसन नमूना मिलत रहल बाड़ें. अइसना नेता लोग के साफ समुझ लेबे के चाहीं कि भाजपा से संघ के अस्तित्व नइखे, संघ से भाजपा के अस्तित्व बा.\nआम पाठक कह सकेलें कि अशोक भाटिया जी के लेख से अतने विरोध रहुवे त एकरा के प्रकाशित कइला के जरूरत का रहल? जरूरत रहल कि हर तरह के विचार के सामने ले आवल जाव. अगिला चुनाव देश के जीवन दशा तय करे वाला होखी. अबहियो जे ना चेतल से बाद में रोइयो ना पाई. समय के जरूरत बा कि संघ भाजपा के पूरा कमान अपना हाथ में ले लेव. भलही चुनाव में एक सीट ना जीत पावे भाजपा बाकिर संघ के अपना विचार धारा पर अड़े के पड़ी. भाजपा के सबले बड़का बेमारी इहे दोहरा चाल चेहरा वाला चतुर चालाक लोग ह. अइसना लोग से छुट्टी ना लिहल गइल त ई लोग भाजपा के भाजपा ना रहे दी कांग्रेस के बी टीम बना दी. आ जब कांग्रेसे के कवनो टीम चुने के बा त काहे ना एक नंबर के टीम चुनी जनता?\nमाफ करीं अशोक जी, आपके विचार नीक ना लागल.\n– संपादक, अंजोरिया\nThis entry was posted in देश आ समाज, सरोकार and tagged आर॰एस॰एस॰, कल्याण सिंह, बलराज मधोक, भाजपा, शंकर सिंह वाघेला by Anjoria. Bookmark the permalink.


बतकुच्चन – ८० – Anjoria\nOct 9, 2012 बतकुच्चन\nना अँवटब, ना पवढ़ब, ना दही जमाएब. दूधवे उठा के पी जाएब, एके ओरहन रही. बात सही बा. रोज रोज के तकरार, ओरहन, तंज से तंग आ के कवनो चाकर, कवनो सरकार, कवनो भतार एह तरह के फैसला कर सकेला. अब एह पर चँउके के कवनो जरूरत नइखे कि भतार शब्द के प्रयोग काहे भइल. भतार ना त फूहड़ शब्द ह ना अश्लील. ना एकर कवनो गलत मतलबे निकलेला. पति पर पतियाइल ना जा सके भोजपुरी में. पतियाइल के मतलब होला केहु के भरोसा में लिहल भा केहु पर भरोसा कइल. पति ला भोजपुरी में सबले सही सटीक शब्द भतारे हो सकेला, हालांकि आम बोलचाल में पति खातिर मरद आ आदमीओ के इस्तेमाल होखल करेला. फलनिया के मरद, फलनिया के आदमी. बाकिर मरद आ आदमी सकल पुरुष वर्ग खातिर इस्तेमाल हो सकेला. जबकि भतार बस एके तरह के आदमी के कहल जाला. पच भतरी सत भतरी द्रौपदीओ के मामिला में ई बात सही रही. जइसे एक आदमी के कई गो मेहरारू हो सकेला ओही तरह एक औरत के कई गो भतार. बात एहिजा कानूनी भा गैरकानुनी के नइखे होखत. पुरुष प्रधान समाज में बहुपत्नी प्रथा के सही मान लिहल गइल बाकिर औरतन खातिर पतिव्रता के शर्त पर बेसी जोर डाल दिहल गइल.\nखैर बात होखत रहुवे भतार के. भतार शब्द संस्कृत के भर्तार से बनल बा. भर्तार मतलब स्वामी, मालिक, पति होला. आ एगो व्यावहारिक मतलब जे भरे, माँग भरे, पेट भरे, गहना के संदूक भरे, जरूरत भा चाह भरे पुरावे. पता ना काहे त पति मे त जोड़ते ओकरा के पतित मान लिहल जाला. कहीं अइसन त ना कि पति त पतित होखबे करेला. कहाँ अपना जिनिगी के मालिक रहुए कि शादी करते, मेहरी ले अवते पतित हो गइल अपना गद्दी से. भर्तार से भृत्य बन गइल. आ मेहरी का बारे में ई मत सोचीं कि ई फारसी शब्द ह जवन मेहर से बनल. काहे कि अव्वल त इहे पता नइखे कि मेहर से मेहरी बनल कि मेहरी से मेहर. मेहर संस्कृतो के शब्द ह जवना के मतलब होला दया, कृपा, मेहरी दाई भा दासीओ के कहल जाला आ मेहरारूओ के. सोचीं कि मेहरी रउरा पर दया करत बिया कि रउरा ओकरा पर.\nभरता के तुक करता से मिलेला आ भर्ता के कर्ता से. भरता चोखो के कहल जाला. उबाल के, उसीन के, मसल के बना दिहल चोखा. अब एह लिट्टी चोखा वाला चोखा आ रंग चोखा वाला चोखा में बहुते फरक होला. रंग वाला चोखा चक्षु से उपजल, जवन चक्षु के नीमन लागो तवन चोखा, रंग वाला चोखा आ जवन जीभ के नीक लागो तवन लिट्टी वाला चोखा. चोख धारदारो के कहल जाला, छुरी बहुते चोख बा चोख संस्कृत के चोक्ष से उपजल जवना के मतलब होला शुद्ध, धारदार, तेज, बिना मिलावट के. अब देखीं कि बात बहकि के कहाँ से कहाँ चलि आइल. चोखा कुछऊ होखे पोढ़ ना होखे के चाहीं. पोढ़ मतलब होला गाढ़, कठोर. पोढ़ हालांकि प्रौढ़ से बनल जवना के उमिरदराज लोग खातिर इस्तेमाल होखेला. बाकिर प्रौढ़ के मतलब होला गाढ़, कठोर, गंभीर, आ शायद अनुभवीओ. आदमी जस जस बढ़त जाला जिनिगी के अनुभव ओकरा के पोढ़ बनावत जाला जइसे कि दूध जस जस अँवटात जाला तस तस गाढ़ कठोर होत जाला. चलीं आजु अतने पर बस कइल जाव काहे कि दूध देर ले अँउटल जाई त पहिले त ऊ खोआ बनी बाकिर फेर जर के राखो हो सकेला. त आज के आँच एहिजे बन्द कइल जाव, गैसो त बहुत महँग हो गइल बा.\nOne thought on “बतकुच्चन – ८०”\nmehr to shayad Arabic word hai…… lekin batkuchhan to shandar article hai….. sabse alag akdum exclusive……..


उत्तर बिहार में बाढ़ के हालात में तेजी से सुधार हो रहल बा. गंगा, कोसी, गंडक, सोन आ महानंदा नदियन के पानी तेजी से घटल बा. अधवारा समूह के नदी एकाधे जगहा खतरा का निशान से उपर बाड़ी सँ. बाढ़ स टूटल सड़कन के मरम्मति के काम शुरू करा दिहल बा.\nदुरौंधा में तेरह अक्टूबर के होखे वाला विधानसभा सीट के उपचुनाव खातिर तीन गो ब्लॉक, हसनपुरा, सिसवन, आ दुरौंधा, में दू सौ चउवालीस गो मतदान केन्द्र बनावल गइल बा.\nभाजपा अपना बड़का नेता लालकृष्ण आडवाणी के जन चेतना यात्रा खातिर पूरा ताकत लगवले बिया. यात्रा के शुरुआत सिताब दियरा से नीतीश कुमार के हरियर झण्डी से होखी. सिताब दियरा में उनुकर सभा बीएसटी बंधा का लगे छोटका बैजू टोला आ गरीबा टोला के बीच खाली खेत में करावल जाई जहवाँ पैंतीस हजार लोग एह सभा में शामिल हो सकीहें. आडवाणी ओहिजा हेलीकाप्टर से जइहें आ उतरला का बाद जेपी के गाँव लालजी टोला जाके उनुका के श्रद्धांजलि दीहें. जनसभा का बाद वापिस हेलीकाप्टरे से लवटि जइहें. छपरा में सभा कइला का बाद सड़क मार्ग से पटना जइहें.\nबांका जिला के बेलहर इलाका से शनिचर का दिने एगो नक्सली स्वयंभू सब जोनल कमांडर के गिरफ्तार कर लिहल गइल.\nपश्चिमी चंपारण जिला के शिकारपुर इलाका में एगो नाबालिग लड़िकी का साथ सामूहिक दुष्कर्म का मामिला में पुलिस एक जने के गिरफ्तार कइले बिया.\nभोजपुर जिला के उदवंतनगर इलाका में शनिचर सबेरे एगो कार पेड़ से टकरा गइल जवना चलते ओह पर सवार तीनो लोग मर गइल.


आपन नोटवा भंजा लिहलू कि ना ?\nहमार नोटवा त कहिये भँज गइल, रउरा अपना कनियवा वाला नोट जल्दी भंजा लीं।\nका भउजी, तोहरा हमेशा मजाके सुझेला! हम पाँच सौ आ हजरिया नोट का बारे में पूछनी हँ।\nअरे ओहिजा अबहीं लमहर लमहर लाइन लागत बा। कुछ दिन बाद जाइब। आ उहो कवनो अधिका नइखे। राउर भइया देबे कतना करेलें हमरा हाथ में। ओहिमें से थोड़ बहुत चोरा लुका के बचवले रहनी ह।\nदेखा भउजी, मोदिया का जिद का चलते कितना परेशानी होखत बा आम आदमी के।\nअरे मार बढ़नी के रे! आम आदमी के तकलीफ के चिंता के कइल कबो हिंदुस्तान में? आ बात लाइन के करीं त जियो सिम वाला लाइन में त रउरो के तीन दिन खड़ा देखले रहीं। आ उहो दिन देखले बानी कि एचएमटी के जनता घडी ला लोग लाइने में सूतत रहे।\nऊ लाइन त कुछ पावे खाति लागत रहे, एहिजा त आपने रूपया गवावें ला लगावे पड़त बा।\nऐ बबुआ, गंवाई ऊ जेकरा लगे करियका धन बा। आम आदमी के त महज कुछ दिन के परेशानी बा। लोग त खुश बा कि देश के धन अब देश का कामे लागे जात बा। बक्सा जे धन बैंक में आ जाई त उद्योग व्यापार आ विकास ला लागे जात बा।\nका भउजी, पूरा मोदिया गइल बाड़ू तू त!\nहँ बबुआ, सठीयलका ले नीमन बा मोदीयइलका!\nPrevious Post: हद, हदस, हदसल, हदसावल, हदसी, हदीस, हादसा (बतकुच्चन – 205)\nNext Post: भोजपुरी संगम के 81वीं बइठक


19 अगस्त, शुक के खबर पर एक नजर – टटका खबर\nउप्र के 11 जिला बाढ़ का चपेट में\nउप्र के 11 जिले बाढ़ की चपेट में.\nउत्तर प्रदेश पुलिस देवरिया के एगो थाना के ‘भुतहा कक्ष’ से डेराले आ केहू ओहमें जाइल ना चाहे जवना चलते ऊ पिछला दस साल से खाली पड़ल बा.\nभाजपा सांसद वरुण गांधी शुक का दिने कहले कि ऊ अन्ना हजारे टीम वाला जन लोकपाल विधेयक के संसद में एगो निजी सदस्य के विधेयक का रूप में पेश करीहे.\nछत्तीसगढ़ के तनावग्रस्त बस्तर क्षेत्र में शुक का दिने नक्सलियन का हमला में कम से कम 10 पुलिसकर्मी शहीद हो गइले.\nमुम्बई के मशहूर डब्बावाला आजु शुक का दिने आपन 120 साल पुरान परम्परा तूड़ के अन्ना के समर्थन में हड़ताल पर रहले.\nअपना आंदोलन के मिलल अपार जनसमर्थन से गदगद अन्ना हजारे आजु रामलीला मैदान में चहुँपला पर कहले कि जन लोकपाल विधेयक पारित होखे ले उनुकर अनशन चालू रही.\nदेश आजाद होखे का बेरा बंगाल के बँटवारा भइल रहे आ भारत वाला हिस्सा के नाम पश्चिम बंगाल धराइल रहे बाकिर अब एकर नाम बदल के ‘पश्चिम बंग’ कर दिहल जाई.\nभारतीय अनन्य पहचान प्राधिकरण (यूआईडीएआई) के अध्यक्ष नंदन निलेकणी के कहना बा कि खाली लोकपाले विधेयक से देश के भठियरपन खतम ना होखी. ई त एगो रास्ता भर हवे.\nममता भवानीपुर विधानसभा सीट से चुनाव लड़ के विधानसभा में अइहे. अबही ऊ सांसद बाड़ी बाकिर छह महीना का भीतर उनुका विधायक बने के बा.\nकई साल से खाली पड़ल लोकायुक्त के पद खातिर गुजरात उच्च न्यायालय बियफे का दिने गुजरात सरकार के नोटिस जारी कर दिहलसि.\nफैशन से बहरियाइल गांधी टोपी एक बेर फेर से लोग के माथ पर चमके लागल बा. अन्ना हजारे के आंदोलन एकरा के लोग का माथा पर ‘ताज’ बना दिहले बा आ अब एकरा के पहिनल शान समुझल जात बा. बाजार में एकर बिक्रिओ बढ़ गइल बा.\nपंजाब में एगो आदमी के तीन साल के अपने बेटी के अपहरण के आरोप में गिरफ्तार कइल गइल बा.\nमध्य प्रदेश के राजधानी भोपाल में आरटीआई कार्यकर्ता शेहला मसूद के हत्या के जांच सीबीआई से करावे कातिर राज्य सरकार तइयार बिया.\nमालेगांव बम विस्फोट मामले में प्रमुख आरोपी साध्वी प्रज्ञा सिंह ठाकुर बियफे का दिने सर्वोच्च न्यायालय में कहली कि उनुका के जमानत पर रिहा कर देबे के चाही काहे कि उनुकर गिरफ्तारी संवैधानिक अधिकारन के उल्लंघन बावे.\nपश्चिम बंगाल पुलिस बियफे का दिने नौ साल पुरान कंकाल मामिला में एगो प्रत्यक्षदर्शी के गिरफ्तार कर लिहलसि जे बाद में पूछताछ में सहयोग करत बा.\nअफगानिस्तान में शुक का दिने ब्रिटिश काउंसिल पर बम आ गोलियन से हमला में सात लोग के मौत हो गइल. हमला तब भइल जब अफगानिस्तान आपन 92वां स्वतंत्रता दिवस मनावत रहल.\nपाकिस्तान में शुक का दिने एगो मस्जिद में भइल फिदायिन हमला में 50 से अधिका लोग मर गइले आ 125 लोग घवाहिल हो गइले.\nअमेरिका अब ओह विद्यार्थियन के आ गैरकानूनी तरीका से आइल लोग के देश से ना निकाली जिनका से सार्वजनिक सुरक्षा खातिर कवनो खतरा ना होखे. ऊ लोग वैधानिक तरीका से कामो कर सकीहे.\nअमेरिकी अउर यूरोपियन बाजार के मंदी के असर भारतो का बाजार पर पड़ल बा जवना से निवेशकन के घाटा हो रहल बा,\nसप्ताह के आखिरी कारोबारी दिन आजु शुक के सेंसेक्स 328.12 अंक गिरके बन्द भइल.\nपर्सनल कम्प्यूटर व्यवसाय से बाहर निकली एचपी.\nभारतीय रिजर्व बैंक के कहना बा कि देश में महंगाई नवम्बर ले नौ फीसदी से उपरे रही.\nबॉलीवुड फिल्म निर्माता प्रकाश झा के विवादास्पद फिल्म ‘आरक्षण’ पर उत्तर प्रदेश में लागल रोक सु्प्रीम कोर्ट शुक का दिने हटा दिहलसि.\nबॉलीवुड सुपरस्टार सलमान खान एकदम स्वस्थ बाड़े आ उनुका के अस्पताल में भरती नइखे करावल गइल. एह बारे में पहिले अफवाह उड़ा दिहल रहे.\nनिर्देशक प्रवीण डबास के अपना फिल्म ‘सही धंधे, गलत बंदे’ के प्रदर्शन खातिर सेंसर बोर्ड के अनुमति पावे से ठीक पहिले फिल्म के कुछ सीन आ संवाद काटे के पड़ल जवन एगो राजनेता से मिलत जुलत रहल.\nइंग्लैंड एवं वेल्स क्रिकेट बोर्ड अपना काउंटी टीमन के अगिला महीना भारत में होके जा रहल चैम्पियंस लीग बीसबीसा प्रतियोगिता में खेले से रोक सकेला अगर भुगतान पहिले ना मिलल त.\nओवल टेस्ट : पीटरसन आ बेल लगवले आपन आपन पचासा आ इंग्लिश क्रिकेट टीम केनिंग्टन ओवल मैदान पर जारी चउथा टेस्ट मैच के दुसरा दिने अपना पहिला पारी में दू विकेट का नुकसान पर 210 रन बनाके मजबूत स्थिति में आ गइल बा,\nदेश के माथ टेनिस खिलाड़ी सोमदेव देवबर्मन टोक्यो में 16 से 18 सितम्बर तक होके वाला डेविस कप वर्ल्ड ग्रुप प्लेऑफ मुकाबिला में जापान के खिलाफ भारतीय टीम के अगुवाई करीहे,\nपाकिस्तानी हॉकी टीम के तीनगो कप्तान खिलाड़ियन – रेहान बट्ट, जीशान अशरफ अउर शकीब अब्बासी समेत आठ खिलाड़ी दिसम्बर में होखे जा रहल वर्ल्ड सीरीज हॉकी में ना खेल पइहे काहे कि पाकिस्तान हॉकी महासंघ एह लोग के अनापत्ति प्रमाण पत्र नइखे देत.\nफ्रांस के पूर्व ओलम्पिक पोल वॉल्ट चैम्पियन पियरे क्यूनन खुदकुशी कर लिहलन. कारण का बारे में कवनो जानकारी सामने नइखे आइल.\nसिनसिनाटी ओपन : क्वार्टर फाइनल में पहुंचल पेस-भूपति आ बोपन्ना-कुरैशी के जोड़ी.\n«« बिहार के बड़की नदी सभ में उफान आ गइल बा\nभारी बरखा आ बाढ़ का चलते यूपी में… »»


Best Hindi jokes | JokesJunction\nHome / Tag Archives: Best Hindi jokes\nTag Archives: Best Hindi jokes\nJanuary 6, 2018\tFunny Jokes, Pati Patni Jokes0380\nDecember 27, 2017\tFunny Jokes062\nOctober 6, 2017\tDarde dil, Funny Jokes0296\nBhojpuria Bahubali – भोजपुरिया बाहुबली\nJune 8, 2017\tFunny Jokes0395\nभोजपुरिया बाहुबली …. बाहुबली: का भईल रहल ह हो देवसेना ?? देवसेना: हम गईल रहली बुढ़िया माई के स्थाने , त मंदिर के पूजरिया कुल मेहरारुन के अलगे से मंदिरे में घुसावत रहल । अलगे से घुसवले के बहाने उ सगरी मेहरारुन के कलाई खींचत रहल । हम मना कइलीं …


हिट्स आफ द इयर आदि शक्ति आ कुमारी माई मूवीज के – Anjoria\nसिनेमा के नया दिशा देबे वाला टीम दुर्गा प्रसाद मजूमदार के आदिशक्ति इंटरटेनमेंट्स अउर जानल मानल निर्माता निर्देशक रमाकांत प्रसाद के कुमारी माई मूवीज एहू साल हिट्स ऑफ द इयर रहल.\nएह जोड़ी के फिलिम ‘तू ही तो मेरी जान है राधा’ एह साल के सबले बड़हन हिट फिलिम मानल जात बिया. दुर्गा प्रसाद मजूमदार आ रमाकांत प्रसाद के टीम अब ले 12 गो सुपर डुपर हिट भोजपुरी फिलिम दर्शकन के दिहले बावे. एह टीम के पहिला फिलिम रहुवे ‘लागल रहा ए राजा जी’ जवना के सफलता सिनेमा जगत के दिग्गजन के चउँका दिहले रहुवे.\nफेर आइल ‘जान तेरे नाम’, ‘दिवाना’, ‘दाग’, ‘दिलजले’, ‘लड़ाईले अंखियां ओ लवंडे राजा’, ‘बारूद’, ‘जानवर’, ‘हिम्मतवाला’ आ अब ‘तू ही तो मेरी जान है राधा’ एह सफलता के कड़ी बनवले रखले बाड़ी सँ.\nआदिशक्ति इंटरटेनमेंट्स आ कुमारी माई मूवीज के आवेवाली ‘जिद्दी आशिक’ फिलिमो जल्दिए फ्लोर पर जाएवाली बा. मानल जात बा कि इहो फिलिम टीम के सफलता के परचम अउरी ऊंचाई पर ले जाई.


टटका खबर, शनिचर, 26 नवम्बर 2016 – टटका खबर\nपुलिस अधिकारियन के सम्मेलन में पीएम मोदी\nदिल्ली का बाहर तिसरका बेर हो रहल बाकि पुलिस महानिदेशकन के 51वाँ सालाना सम्मेलन आजु हैदराबाद पुलिस अकादमी में होखत बा. एह सम्मेलन में पीएम मोदी, गृहमंत्री राजनाथ सिंह, राष्ट्रीय सुरक्षा सलाहकार अजीत डोभाल, रॉ चीफ राजेन्द्र खन्ना, आ आईबी चीफ दिनेश शर्मा शामिल बाड़ें.\nपुलिस महानिदेशकन के एह सालाना सम्मेलन में देश का सोझा मौजूद हर तरह के समस्यन पर विचार कइल जा रहल बा. पुलिस सुधार, खाली पदन प बहाली, आबादी का हिसाब से पुलिस कर्मियन के संख्या बढ़ावल वगैरह बातो पर राय विचार होखे जा रहल बा.\nगुट निरपेक्ष देशन के गुट के बड़का नेता रहल कम्युनिष्ट नेता फिदेल कास्त्रो आजु 90 बरीस का उमिर में निधन हो गइल. कास्त्रो के निधन प राष्ट्रपति प्रणव मुखर्जी आ पीएम मोदी समेत अमेके लोग आपन शोक जतवले बा. बँवारा राजनीतिक गोल कास्त्रो के निधन प बहुते दुखी बाड़ें आ तीन दिन ले गोल के मुख्यालयन प आपन झंडा झुकवले रखीहें.\nआजुए का दिने आठ बरीस पहिले 26 नवंबर के मुम्बई में भईल आतंकियन के हमला के 8वीं बरखी प देश ओह हमला में जान गँवाएवाला नागरिकन आ शहीद जवानन के आपन श्रद्धांजलि दीहल. अमिताभ बच्चन, अनुपम खेर आ शबाना आजमी जइसन हस्ती सोशल मीडिया पर एह लोग के सलामी दिहले बा.\nनोटबंदी के एकबेर फेरु आपन पूरा समर्थन बतावत बिहार के मुख्यमंत्री पीएम से देश भर में नशाबंदिओ लगावे के गोहार लगवले बाड़न. कहलन कि जेकरा नशा से मोह होखो से बिहार छोड़ के चलि जाव. नशाबंदे के बिहार के जरुरत बतावत नीतीश कहलन कि एकरा के उनकर जिद्द जनि मानल जाव.\nनालंदा विवि के कुलाधिपति जॉर्ज यो आपन इस्तीफा दे के ओरहन दिहले बाड़न कि नालंदा विवि के आजादी नइखे कि अपना हिसाब से चलु सको.\nबिहार में भइल सड़क हादसन में आजु कटिहार अउर दरभंगा जिला के अलग-अलग इलाकन में5जने के मौत हो गइल बा.\nझारखंड में भूमि कानून के विरोध का चलते झारखंड के मुख्यमंत्री रघुवर दास अपन विदेश दौरा टार आजु टार दिहलन.\nउत्तरी कश्मीर के कुपवाड़ा जिला में आजु बीएसएफ के काफिला प भइल आतंकी हमला का चलते दू गो जवान घाहिल हो गइल बाड़े. हालांकि अलगाववादियन के बोलावल दू दिन के बंद वापस ले लिहला से आजु हालात सुधर गइल बा.\nबलूच रेजिमेन्ट से आइल कमर जावेद बाजवा के पाकिस्तान के नयका सेना प्रमुख बनावे के फैसला के एलान आजु हो गइल बा. 29 नवंबर का दिने मौजूदा सेना प्रमुख रहील शरीफ रिटायर हो जइहें. बलूच रेजिमेंट से आवे वाला ई चउथका सेना प्रमुख होखीहें पाकिस्तान के. जनरल याह्या खान, जनरल असलम बेग आ जनरल कयानी इनके से पहिले सेना प्रमुख हो चुकल बाड़े.\nपाकिस्तान से तनाव का चलते भारत से जाए वाला हिन्दू तीर्थयात्री दोग पवित्र कटास राज मंदिर के आपन दौरा रद्द क दिहले बाड़न.\nउत्तरी ईरान में दू गो रेलागड़ियन के भिड़ंत में मरे वालन के गिनिती बढ़के 45 हो गइल बा.\nआजु शनिचर का दिने पश्चिमोत्तर पाकिस्तान में एगो सैनिक अड्डा का भीतर के मस्जिद प भइल आतंकी हमला से2गो पाकिस्तानी जवान आ4गो आतंकियन के मौत हो गइल बा.\nबैडमिंटन के हांगकांग ओपन के फाइनल में भारल के पीवी सिंधु आ समीर वर्मा आपन आपन जगह हासिल क लिहले बा.\nपंजाब के मोहाली में होखत भारत इंगलैम्ड के तिसरका टेस्ट मैच के पहिलका दिने आजु अपना पहिलका पारी में इंगलैन्ड आठ विकेट के नुकसान पर 268 रन बना लिहलसि. शुरु में खराब शुरुआत रहल ओकर. ए हैं।\nमेलबर्न में चलत चार देशन के आमंत्रण हॉकी टूर्नामेंट में आजु शनितर का दिने भारत के हॉकी टीम न्यूजीलैंड से 3-2 से हार गइल, अब ओकरा तिसरका जगह हासिल करे ला अतवार का दिने मलेशिया से खेले पड़ी.\nनोटबंदी से डिजिटल अर्थव्यवस्था के बढ़ावा मिले के बात कहले बाड़न यूनिक आइडेंटिफिकेशन अथॉरिटी ऑफ इंडिया के अध्यक्ष रहल नंदन नीलेकणि. बाकि उत्तर प्रदेश के मुख्यमंत्री अखिलेश यादव के कहना बा कि एकरा चलते देश बहुते पाछा चल गइल बा. आ मायावती त एकरा के सीधे सीधे राजनीतिक फैसला बतवले बाड़ी. कांग्रेस के कहना बा कि एह मामिला में उर्जित पटेल रिजर्व बैंक के स्वायत्तता कुर्बान क दीहले बाड़न. रतन टाटा नोटबंदी के सबले खास आर्थिक सुधार बतवले बाड़न.\nजीएसटी के संशोधित मसौदा आजु शनिचर का दिने जारी क दीहल गइल बा. अब परिषद एकरा प आखिरी फैसला ली.\nTags: क्रिकेट, नशाबंदी, नीतीश कुमार, पाकिस्तानी सेना प्रमुख, पुलिस महानिदेशक, फिदेल कास्त्रो, बैंडमिंटन, मोदी